[pic] | KUMMISSJONI TAL-KOMUNITAJIET EWROPEJ | Brussel 17.6.2005 SEG(2005) 805 finali RAPPORT MILL-KUMMISSJONI Rapport dwar il-Politika tal-Kompetizzjoni, 2004 WERREJ Daħla 6 Daħla mid-direttur ġenerali għall-kompetizzjoni 6 I – L- Antitrust – L-Artikoli 81, 82 u 86 KE 14 A – Ir-regoli leġiżlattivi u interpretattivi 14 1. Il-modernizzazzjoni ta’ l- Antitrust : Ir-Regolament li Jimplimenta 773/2004, il-Linji ta’ gwida u l-Avviżi 14 2. Ir-Regolament dwar l-eżenzjoni ta’ kategorija tat-trasferiment tat-teknoloġija u l-linji ta’ gwida 16 3. Ir-Regolamenti dwar l-Eżenzjoni ta’ kategorija tat-Trasport 19 3.1 It-trasport marittimu 19 3.2 It-Trasport bl-Ajru 20 4. L-eżami tar-regoli tal-proċedura: l-Avviż il-ġdid ta’ l-Aċċess għall-Fajl 21 B – L-Applikazzjoni ta’ l-Artikoli 81, 82 u 86 23 1. L-Abbuż tal-pożizzjonijiet dominanti (l-Artikolu 82 KE) 23 1.1 Id-Deċiżjonijiet 23 1.2 Żviluppi oħrajn fil-każijiet u ċ-ċaħdiet ta’ l-ilmenti 27 2. Il-Kartels 30 3. Ftehimiet oħrajn u prattika miftiehma oħra 35 3.1 Id-deċiżjonijiet tal-Kummissjoni 35 3.2 Żviluppi oħrajn fil-każijiet 39 3.3 L-istħarriġ settorjali 40 4. Il-miżuri ta’ l-Istat (l-Intrapriżi pubbliċi/l-Intrapriżi bi drittijiet esklużivi u speċjali) 43 4.1 Id-Deċiżjonijiet 43 4.2 Ir-rifjut ta’ l-ilmenti 45 C – L-ECN: L-istampa ġenerali tal-kooperazzjoni 46 1. Stampa ġenerali 46 2. L-applikazzjoni tar-regoli tal-kompetizzjoni tal-KE mill-qrati nazzjonali fl-UE: Ir-rapport dwar l-implimentazzjoni ta’ l-artikolu 15 tar-Regolament 1/2003 47 3. L-Enerġija 49 4. It-Trasport 49 5. Is-Servizzi Finanzjarji 50 D – Każijiet Magħżula tal-Qorti 52 A – Ir-Regoli Leġiżlattivi u Interpretattivi 60 1. Ir-Regolament dwar l-Amalgamazzjonijiet Miktub mill-ġdid, l-Avviżi l-Ġodda u r-Regolament ta’ Implimentazzjoni Emendat 60 1.1. Ir-Regolament dwar l-Amalgamazzjonijiet il-ġdid: Ir-Regolament 139/2004 60 1.2. Ir-Regolament ta’ Implimentazzjoni Rivedut. 60 1.3. L-Avviż Rivedut dwar il-Proċedura Semplifikata 65 1.4. L-Avviż il-Ġdid dwar it-Trażżin Anċillari 68 1.5. L-Avviż dwar il-Valutazzjoni ta’ l-Amalgamazzjonijiet Orizzontali. 69 B – Każijiet tal-Kummissjoni 70 1. Id-Deċiżjonijiet meħuda skond l-Artikolu 8 70 2. Id-Deċiżjonijiet meħuda skond l-Artikoli 6(1)(b) u 6(2) 79 3. Ir-Referenzi 90 4. In-Notifiki rtirati 91 C – Każijiet Magħżula tal-Qorti 94 statistika d 98 III –żviluppi fis-Setturi 100 A – Is-Setturi Liberalizzati 100 1. L-Enerġija 100 2. Il-Mezzi ta’ Komunikazzjoni Elettroniċi 102 3. It-Trasport 104 3.1 It-trasport bl-ajru 104 3.2 Il-Ferroviji 104 4. Is-Servizzi Finanzjarji 104 B – Setturi Oħrajn 106 1. Il-Professjonijiet liberali 106 IV – Il-kontroll ta’ l-għajnuna mill-Istat 110 A – Ir-Regoli Leġiżlattivi u Interpretattivi 110 1. Ir-Regolamenti, il-Linji ta’ gwida u l-Komunikazzjonijiet 110 1.1. Ir-Regoli tal-Proċedura 110 1.2. Ir-Riċerka u l-Iżvilupp 113 1.3. L-għajnuna għat-taħriġ 114 1.4. Is-Salvataġġ u r-Ristrutturar 114 2. Il-Bini tal-Bastimenti 116 3. L-Agrikoltura: L-iżviluppi tal-politika u l-inizjattivi leġiżlattivi fl- 2004 117 4. L-industriji tas-sajd 120 5. Il-Faħam u t-Trasport 121 6. Is-Servizzi Pubbliċi / Is-Servizzi ta’ interess (ekonomiku) Ġenerali 122 7. It-Trasparenza 124 B – Każijiet 126 1. Is-Swieq Liberalizzati 126 2. L-għajnuna għas-Salvataġġ u r-Ristrutturar 128 3. Għajununa Reġjonali 138 4. Id-Deċiżjoni li ma Tingħatax Għajnuna 142 5. Għajnuna Fiskali 143 6. Għajnuna għall-Iżvilupp u r-Riċerka 146 7. Għajnuna Ambjentali 149 8. It-Tkabbir 153 9. Bini tal-bastimenti 155 10. Agrikoltura 157 11. L-industriji tas-sajd 163 12. Faħam u Trasport 163 13. Ix-Xandir Pubbliku 168 C – L-Infurzar tad-Deċiżjonijiet dwar l-Għajnuna mill-Istat 172 1. Daħla 172 2. Każijiet Individwali 173 D – Każijiet Magħżula tal-Qorti 175 V –L-Attivitajiet Internazzjonali 181 A – It-Tkabbir u l- Balkani tal-Punent 181 B – Il-Politika tal-Viċinat 183 C – Il-Kooperazzjoni Bilaterali 184 1. Daħla 184 2. Il-patti ma’ l-Istati Uniti, mal-Kanada u mal-Ġappun 184 3. Il-Kooperazzjoni ma’ pajjiżi u Reġjuni oħrajn 187 D –Il-Kooperazzjoni Multilaterali 190 1. In-Netwerk Internazzjonali tal-Kompetizzjoni 190 2. L-OECD 193 VI – L-Istampa Ġenerali għall-2005 196 1. L- Anti-trust 196 2. L-Amalgamazzjonijiet 196 3. L-Għajnuna mill-Istat 196 4. L-Attivitajiet Internazzjonali 197 L-Anness – Każijiet diskussi fir-Rapport 198 1. L-Artikoli 81, 82 u 86 198 2. Il-Kontroll ta’ l-amalgamazzjonijiet 198 3. L-Għajnuna mill-Istat 199 Daħla Daħla mid-direttur ġenerali għall-kompetizzjoni Daħla mid-Direttur Ġenerali għall-Kompetizzjoni Fl-2004 bidliet ewlenija affettwaw il-ħidma tad-Direttorat Ġenerali għall-Kompetizzjoni (DĠ COMP): it-tkabbir ta’ l-UE biex tinkludi 25 membru, il-modernizzazzjoni tar-regoli tal-kompetizzjoni, il-wasla f’Novembru ta’ Kummissjoni ġdida, u l-organizzazzjoni interna mill-ġdid tad-DĠ bħala konsegwenza tal-modernizzazzjoni. Dawn l-iżviluppi huma riflessi fl-għanijiet ġenerali tal-politika tal-kompetizzjoni tal-Kummissjoni għall-2005 u għas-snin ta’ wara, li huma bbażati fuq id-Deċiżjoni dwar l-Istrateġija tal-Politika Annwali (APS - Annual Policy Strategy ) tal-Kummissjoni għall-2005 u l-prijoritajiet politiċi definiti mill-Kummissjoni l-ġdida. Għalhekk, ir-Rapport Annwali dwar il-Kompetizzjoni ta’ l-2004 jipprovdi l-okkażjoni xierqa biex aktar membri tal-pubbliku jkunu mgħarrfa dwar kif se jkun orjentat ix-xogħol tal-Kummissjoni fil-qasam tal-politika tal-kompetizzjoni tul perjodu ta’ żmien medju. L-interazzjoni tal-politika tal-kompetizzjoni u politika oħra tal-Kummissjoni Fid-deċiżjoni tagħha dwar l-APS ta’ l-2005, li kienet milqugħa mill-Parlament Ewropew u mill-Kunsill, il-Kummissjoni enfasizzat taqliba għall-aħjar fit-tkabbir bħala l-għan ċentrali tal-politika, billi jkun hemm sforz biex tittejjeb il-kompetittività tal-mudell Ewropew filwaqt li jinżammu l-prosperità, l-impjiegi, il-koeżjoni u l-ħarsien ambjentali. L-adeżjoni ta’ għaxar Stati Membri ġodda żiedet dimensjoni ġeografika oħra ma’ l-għan li jitjieb it-tkabbir ekonomiku fis-suq intern. L-għan ewlieni fuq l-aġenda politika tal-Kummissjoni l-ġdida hija li terġa’ tingħata s-saħħa lill-proċess ta’ Liżbona li tnieda mill-Kunsill Ewropew fl-2000, li l-għan ġenerali tiegħu huwa li jagħmel mill-UE l-aktar ekonomija bbażata fuq l-għarfien dinamika u kompetittiva fid-dinja. Il-Kummissjoni ser tqis ir-rakkomandazzjonijiet li għamel il-Grupp ta’ Livell Għoli, ippresedut mis-Sur Wim Kok dwar il-ksib ta’ l-għanijiet ta’ Liżbona. B’appoġġ għall-qafas tal-kompetittività stabbilit fl-APS ta’ l-2005, il-Kummissjoni ser tagħmel progress bil-proċess ambizzjuż tagħha tar-reviżjoni tal-leġiżlazzjoni fil-politika tal-kompetizzjoni, b’mod partikolari fil-qafas ta’ l-għajnuna mill-Istat, u ser tfittex il-modernizzazzjoni tar-regoli ta’ l- anti-trust u r-riformi sostanzjali dwar il-kontroll ta’ l-amalgamazzjonijiet li nbdew fl-2004. F’dan il-kuntest, il-Kummissjoni biħsiebha tinkoraġġixxi l-infurzar pro-attiv tar-regoli tal-kompetizzjoni ma’ l-UE kollha. Flimkien ma’ l-applikazzjoni rigoruża tal-politika tal-kompetizzjoni, l-eżami selettiv tal-leġiżlazzjoni Ewropea f’setturi ekonomiċi differenti, bħall-industriji tan-netwerks liberalizzati u s-servizzi finanzjarji, sabiex jitkejjel l-impatt kompetittiv tagħha, jista’ jkollu influwenza pożittiva ħafna fuq il-kompetitittività u t-tkabbir ta’ l-ekonomija Ewropea u fuq il-funzjonament tas-suq intern, billi jkunu rrinforzati l-interessi u l-kunfidenza tal-konsumaturi. Fost l-oqsma politiċi prijoritarji li ġew identifikati fir-rapport ta’ Kok bħala li huma essenzjali għat-twettiq ta’ l-għanijiet ta’ Liżbona, il-politika tal-kompetizzjoni tista’ tagħti kontributi importanti fi tliet aspetti: L-inkoraġġiment tas-soċjetà ta’ l-għarfien . Pressjoni kompetittiva qawwija tipprovdi inċentiv qawwi biex il-kumpaniji kontinwament jinvolvu rwieħhom fl-innovazzjoni u fir-riċerka u l-iżvilupp (R&D - research and development ). Billi jissaħħu l-inċentivi għall-innovazzjoni filwaqt li tkun iffokata l-attenzjoni fuq dawk ir-restrizzjonijiet li jistgħu jfixklu serjament il-kompetizzjoni, il-politika tal-kompetizzjoni tista’ tagħti sehem biex l-ekonomiji ta’ l-UE jsiru aktar dinamiċi u b’hekk tgħin biex jitwettqu l-għanijiet ta’ Liżbona. B’mod partikolari, il-politika ta’ l-għajnuna mill-Istat tista’ tagħti kontribut għas-soċjetà ta’ l-għarfien billi timmira aħjar il-possibbiltajiet ta’ l-appoġġi pubbliċi f’oqsma bħar-riċerka u l-iżvilupp, l-innovazzjoni u t-taħriġ. It-trawwim tas-suq intern. Tnax-il sena wara li kien tlesta fuq il-karta, is-suq intern għadu ma laħaqx il-potenzjal sħiħ tiegħu. Raġuni waħda hija li m’hemm l-ebda rabta awtomatika bejn it-tneħħija tax-xkiel għall-kummerċ bejn pajjiż u ieħor, u l-kompetizzjoni effettiva. Kemm il-qafas regolatorju kif ukoll l-infurzar tiegħu jridu joħolqu ambjent li tabilħaqq jikkawża u jiffavorixxi l-kompetizzjoni, id-dħul ġdid u l-innovazzjoni. Kemm l-infurzar tal-kompetizzjoni kif ukoll l-affermazzjoni tagħha jistgħu jikkontribwixxu biex is-suq intern jiffunzjona aħjar, b’mod partikolari f’setturi li huma essenzjali għall-aġenda ta’ Liżbona, minħabba li għandhom x’jaqsmu mad-dħul essenzjali għall-ekonomija Ewropea. Is-swieq Ewropej miftuħa u kompetittivi ser jagħmlu lill-kumpaniji Ewropej aktar kompetittivi fuq livell internazzjonali, għall-benefiċċju tal-konsumaturi Ewropej u ta’ l-impjiegi Ewropej. L-infurzar stess tar-regoli tal-kompetizzjoni, li huwa maħsub biex jitneħħew l-ostakli ewlenin għall-kompetizzjoni tas-suq, tgħin biex jinħolqu kondizzjonijiet tajba għat-tkabbir. L-inkoraġġiment ta’ klima li tiffavorixxi l-kummerċ. Il-politika tal-kompetizzjoni tista’ tagħti kontribuzzjoni sinifikanti biex jinħolqu kondizzjonijiet li jiffavorixxu l-kummerċ. Ir-regoli għall-għajnuna mill-Istat għandhom rwol importanti fl-isforzi biex tiżdied id-disponibilità tal-kapital ta’ riskju għall-intrapriżi li għadhom kemm infetħu u għall-intrapriżi żgħar u ta’ daqs medju. Ukoll, il-politika tal-kompetizzjoni internazzjonali tgħin biex tiġi żviluppata koerenza globali u l-konsistenza li meħtieġa mill-kummerċ. Fl-aħħarnett, il-prinċipji tal-kompetizzjoni jistgħu jippermettu l-eżami ta’ l-oqfsa regolatorji ġodda u eżistenti f’oqsma importanti oħrajn tal-politika, sabiex jiġi żgurat illi r-regolamentazzjoni ma trażżanx il-kompetizzjoni bla bżonn. L-affermazzjoni tal-kompetizzjoni għalhekk tista’ tgħin biex jitfasslu l-oqfsa regolatorji ta’ l-UE u dawk nazzjonali sabiex jingħata spinta ’l quddiem reġim li jiffavorixxi l-kompetizzjoni u l-kompetittività. L-għanijiet ġenerali tal-politika tal-kompetizzjoni Il-prijoritajiet ta’ l-infurzar: ikunu ffokati l-azzjonijiet ta’ l-infurzar fuq il-prattika anti-kompetittiva li tagħmel l-aktar ħsara għall-ekonomija Ewropea . Ir-Regolamenti l-ġodda dwar l- Anti-trust u l-Amalgamazzjonijiet ser jippermettu lid-DĠ għall-Kompetizzjoni jagħti prijorità b’mod aħjar lill-attività ta’ l-infurzar tiegħu, sabiex jiffoka fuq il-prattika u l-amalgamazzjonijiet li jagħmlu l-aktar ħsara f’termini ta’ impatt fuq il-benesseri tal-konsumatur. Fil-qasam ta’ l- anti-trust , ir-Regolament nru 1/2003, ħoloq sistema ġdida ta’ infurzar fejn il-Kummissjoni u l-Istati Membri huma kollha kompetenti biex japplikaw bis-sħiħ ir-regoli tal-kompetizzjoni ta’ l-UE. Għaldaqstant, il-Kummissjoni u l-25 Stat Membru ħolqu Netwerk Ewropew tal-Kompetizzjoni (ECN - European Competition Network ) fejn id-DĠ għall-Kompetizzjoni għandu rwol ċentrali. Dan joħloq potenzjal sostanzjali biex ir-regoli tal-Kompetizzjoni ta’ l-UE jiġu infurzati b’mod aktar effettiv u proattiv. Madankollu, se jkun hemm bżonn li s-swieq jiġu ssorveljati aħjar sabiex jiġi identifikati dawk il-prattiċi li jagħmlu l-akbar dannu għall-kompetizzjoni u għall-konsumatur. Ir-Regolament il-ġdid kien ukoll l-ewwel pass biex jissaħħaħ l-infurzar privat quddiem il-qrati nazzjonali billi ngħataw is-setgħa li japplikaw ukoll l-Artikolu 81(3). L-infurzar għandu jkompli jikkonċentra fuq il-kartelli, fuq l-abbużi ta’ pożizzjoni dominanti, fuq għajnuna mill-Istat li mhix kompatibbli u l-infurzar tal-liġijiet tal-kompetizzjoni f’setturi li ġew liberalizzati dan l-aħħar u f’setturi irregolati oħrajn ta’ l-ekonomija. Fil-qasam tal-Kontroll ta’ l-Amalgamazzjonijiet, ir-Regolament il-ġdid kabbar il-possibbiltajiet li l-każijiet jiġu riferuti mill-Istati Membri lill-Kummissjoni u vice versa , li għandu jagħmilha aktar faċli biex il-Kummissjoni tiffoka l-attivitajiet ta’ l-infurzar tagħha fuq każijiet li għandhom impatt ċar min-naħa għall-oħra tal-fruntiera. Aktar minn hekk, it-test sostantiv il-ġdid ta’ “impediment sinifikanti għall-kompetizzjoni effettiva” għamilha ċara li l-amalgamazzjonijiet kollha li huma anti-kompetittivi huma koperti mir-Regolament il-ġdid. Fil-qasam ta’ l-għajnuna mill-Istat, id-DĠ għall-Kompetizzjoni ser jiffoka b’mod partikolari fuq l-infurzar tad-deċiżjonijiet negattivi u tar-rimborż fuq għajnuna mill-Istat li tkun inkompatibbli. Aktar minn hekk, il-kooperazzjoni internazzjonali mtejba, kemm bilaterali kif ukoll multilaterali, ser tkompli tkun kruċjali biex tiggarantixxi l-effikaċja tal-politika Ewropea tal-kompetizzjoni lejn il-prattika anti-kompetittiva li għandha ambitu internazzjonali. It-titjib tal-kompetittività fi ħdan l-UE billi tingħata għajnuna biex jitfassal il-qafas regolatorju. Ir-regolamentazzjoni, kemm fuq il-livell Komunitarju kif ukoll fuq dak nazzjonali, tista’ xxekkel il-kompetizzjoni fejn m’hemmx bżonn u mingħajr ħsieb minn qabel, u trażżan il-potenzjal tas-suq intern. F’ċerti setturi, bħall-industriji tan-netwerks liberalizzati, u b’mod partikolari fis-settur ta’ l-enerġija, hemm ħtieġa li jingħata spinta qafas regolatorju li joħloq il-kondizzjonijiet għad-dħul fis-suq u biex tkun inkoraġġita l-kompetizzjoni. L-affermazzjoni tal-kompetizzjoni u ta’ l-eżami selettiv tal-politika għandhom għalhekk jintużaw biex il-leġiżlazzjoni nazzjonali u dik ta’ l-UE jiġu influwenzati biex ikun żgurat li s-salvagwardja tas-swieq kompetittivi tingħata konsiderazzjoni xierqa. Ir-regoli tal-kompetizzjoni fil-qasam tal-kontroll ta’ l-għajnuna mill-Istat għandhom jiġu eżaminati biex jiġi żgurat li jqisu aħjar in-nuqqasijiet speċifiċi tas-suq li jaffettwaw il-livell ta’ l-investiment ta’ l-UE fl-R&D u l-aċċess għall-kapital ta’ riskju, fuq naħa waħda, u l-persistenza ta’ l-inugwaljanzi fl-iżvilupp reġjonali, fuq in-naħa l-oħra. L-adattament tar-reġim regolatorju fir-rigward tal-kontroll ta’ l-għajnuna mill-Istat ser jipprovdi kontribuzzjoni diretta għall-isforzi tal-Kummissjoni biex tiffavorixxi l-innovazzjoni. Azzjoni ffokata fuq is-setturi ewlenin għas-suq intern u għall-aġenda ta’ Liżbona . Għandha ssir enfasi fuq it-tneħħija ta’ l-ostakli għall-kompetizzjoni fis-setturi li ġew liberalizzati dan l-aħħar, kif ukoll f’xi setturi rregolati oħrajn, b’mod partikolari l-mezzi tat-telekomunikazzjoni, is-servizzi postali, l-enerġija u t-trasport. Dawn is-setturi jipprovdu inputs essenzjali lil bosta setturi ekonomiċi oħrajn u għandhom importanza ewlenija għall-kompetittività ta’ l-Ewropa. Il-ftuħ tal-possibbiltajiet biex jikkompetu għadd akbar ta’ fornituri tas-servizzi għandu jwasssal għal aktar għażla, kwalità aħjar u prezzijiet aktar baxxi għall-konsumaturi. L-evoluzzjoni tas-settur tal-mezzi tat-telekomunikazzjoni fl-aħħar 10 snin hija eżempju tajjeb tal-benefiċċji tal-liberalizzazzjoni. Is-setturi li ġew liberalizzati dan l-aħħar, madankollu, huma affettwati minn diversi deformazzjoni għall-kompetizzjoni, li jvarjaw minn imġiba kummerċjali min-naħa ta’ l-intrapriżi kkonċernati li tagħmel il-ħsara għal regolazzjoni, jew saħansitra għajnuna mill-Istat, li mhix xierqa. Għandha tingħata konsiderazzjoni xierqa għall-fatt li dawn is-setturi jistgħu jkunu kkaratterizzati minn obbligi tas-servizz pubbliku, fejn għandhom x’jaqsmu s-servizzi ta’ interess ekonomiku ġenerali (SGEI - services of general economic interest ) provduti, li jrid jiġi żgurat. Madankollu, il-Kummissjoni trid tiżgura li s-sussidji li ngħataw għall-funzjonament ta’ dawn is-servizzi pubbliċi ma jeċċedux dak li huwa meħtieġ. Aktar minn hekk, huwa meħtieġ li wieħed ikun aktar espliċitu fl-identifikazzjoni ta’ liema problemi li jistgħu jiġu solvuti bl-aktar mod xieraq permezz ta’ l-applikazzjoni tal-liġi tal-kompetizzjoni. F’dan ir-rigward, huwa importanti li wieħed iħabrek għal politika integrata regolatorja u ta’ infurzar għas-setturi. Għadd ta’ setturi oħrajn li huma importanti għall-kompetittività globali ta’ l-ekonomija Ewropea għandhom għadd konsiderevoli ta’ awto-regolametazzjoni jew taħlita ta’ awto-regolamentazzjoni u regolamentazzjoni min-naħa ta’ l-Istat. Dan huwa l-każ b’mod partikolari tas-servizzi finanzjarji. Il-ħolqien ta’ suq kapitali effiċjenti u likwidu huwa wieħed mill-għanijiet ewlenin tal-Pjan ta’ Azzjoni għas-Servizzi Finanzarji. Numru ta’ inizjattivi tal-politika tas-suq intern, li jilħqu l-ogħla punt tagħhom fid-Direttiva l-ġdida dwar is-Servizzi ta’ l-Investiment, kienu mnedija matul l-aħħar term tal-Kummissjoni sabiex jitneħħa x-xkiel għall-kummerċ fit-titoli bejn pajjiż u ieħor u biex tkun iffaċilitata l-kompetizzjoni bejn id-ditti ta’ l-investiment. Il-politika tal-kompetizzjoni tikkostitwixxi ingredjent importanti għal dan il-proċess tal-liberalizzazzjoni. Barra minn hekk, is-servizzi finanzjarji bl-imnut għandhom rwol ewlieni fil-ħajja ta’ kuljum taċ-ċittadini ta’ l-Unjoni Ewropea. Dawn is-servizzi jridu jkunu provduti taħt kondizzjonijiet kompetittivi, li jfisser li l-konsumatur individwali għandu għażla akbar ta’ prodotti u servizzi ta’ kwalità aħjar u bl-aħjar prezz possibbli. KAXXA 1: L-Ekonomisti Prinċipali tal-Kompetizzjoni fid-DĠ għall-Kompetizzjoni fl-2004 It-Tim ta’ l-Ekonomisti Prinċipali (CET - Chief Economist Team) huwa unità separata li tirrapporta direttament lid-Direttur Ġenerali. Fih 10 membri, li kollha għandhom Ph.D. fl-ekonomija industrijali. Il-kompiti u r-rwol tas-CET jistgħu jiġu deskritti kif ġej: gwida dwar il-kwistjonijiet metodoloġiċi ta’ l-ekonomija u ta’ l-ekonometrika fl-applikazzjoni tar-regoli tal-kompetizzjoni ta’ l-UE, gwida ġenerali f’każijiet individwali ta’ kompetizzjoni mill-istadji bikrin tagħhom, gwida dettaljati fil-każijiet ta’ kompetizzjoni l-aktar importanti li jinvolvu kwistjonijiet ekonomiċi komplessi, b’mod partikolari dawk li jeħtieġu analiżi kwantitattiva sofistikata. Dan jista’ jinkludi s-sekondar ta’ membru ta’ l-istaff tiegħu biex jaħdem fit-tim tal-każ. kontribuzzjoni għall-iżvilupp ta’ strumenti ta’ politika ġenerali b’kontenut ekonomiku. Il-kontribuzzjoni għall-każijiet u għal-linji ta’ gwida Fl-2004, is-CET kien involut f’total ta’ 33 każ (11-il amalgamazzjoni, 15-il antitrust, u 7 każijiet ta’ għajnuna mill-Istat). Barra minn hekk, is-CET ta kontributi sinifikanti għal-linji ta’ gwida u għall-kwistjonijiet ta’ politika ġenerali. Il-każijiet jingħażlu bi ftehim mad-Direttur Ġenerali fuq il-bażi tal-ħtieġa għal analiżi ekonomika aktar sofistikata, b’mod partikolari għal analiżi kwantitattiva. F’dawk il-każijiet, membru tas-CET jitqiegħed fi ħdan it-tim tal-każ, ikollu aċċess għall-informazzjoni kollha u jieħu sehem fil-laqgħat kollha ma’ esperti barranin u mal-partijiet. Fi ħdan it-tim tal-każ, il-membri sekondati mit-tim ta’ l-Ekonomista Prinċipali tal-Kompetizzjoni għandhom status speċifiku u indipendenti u jirrapportaw direttament lill-Ekonomista Prinċipali tal-Kompetizzjoni dwar il-pożizzjoni li jieħdu. Għall-importanza tat-tfassil ta’ l-analiżi ekonomika ta’ każ, is-CET għandu tendenza jiġi involut kmieni kemm jista’ jkun. Is-CET jattendi wkoll is-smigħ orali u jieħu sehem fid-dibattiti tal-panel ta’ l-eżami intern. L-Ekonomista Prinċipali tal-Kompetizzjoni jattendi l-laqgħa ta’ kull ġimgħa mal-Kummissarju. Barra minn hekk, jagħti parir bil-miktub fil-każijiet kollha fejn kien involut. Il-Kontribuzzjoni għall-iżvilupp tal-kompetenza fl-ekonomija fid-DĠ L-Ekonomista Prinċipali tal-Kompetizzjoni jikkontribwixxi għad-dibattitu ġenerali dwar il-kwistjonijiet ekonomiċi fid-DĠ għall-Kompetizzjoni kollu billi jorganizza taħriġ, seminars u diskussjonijiet. Barra minn hekk iżomm u jsaħħaħ ir-rabtiet mad-dinja akkademika. Irristruttura l-Grupp Ekonomiku ta’ Konsulenza għall-Politika tal-Kompetizzjoni (EAGCP - Economic Advisory Group for Competition Policy). L-EAGCP huwa grupp ta’ akkademiċi ewlenin li jaħdmu fil-qasam ta’ l-ekonomija industrijali. Funzjoni importanti ta’ l-EAGCP hija li jagħti opinjoni indipendenti dwar kwistjonijiet wiesgħin tal-politika. L-EAGCP huwa organizzat fi tliet sotto-gruppi: l-amalgamazzjonijiet, l-antitrust u l-għajnuna mill-Istat. | - Il-Messaġġ mill-Uffiċjal tas-Smigħ Il-Kummissjoni ħolqot il-pożizzjoni ta’ l-Uffiċjal tas-Smigħ sabiex tafda t-tmexxija tal-proċeduri amministrattivi fil-każijiet ta’ antitrust u amalgamazzjonijiet f’idejn persuna indipendenti li għandha esperjenza fil-kwistjonijiet tal-kompetizzjoni u li hija mogħnija bl-integrità meħtieġa biex tikkontribwixxi għall-oġġettività, għat-trasparenza u għall-effiċjenza ta’ dawk il-proċeduri. Il-mandat ta’ l-Uffiċjali tas-Smigħ jistabbilixxi għadd ta’ mekkaniżmi li permezz tagħhom għandha titwettaq din il-funzjoni. Dan jinkludi, fost l-oħrajn, l-obbligu li jipproduċi rapport finali dwar kull abbozz ta’ deċiżjoni mressqa quddiem il-kulleġġ tal-Kummissarji fejn ikun iddikjarat jekk id-dritt tas-smigħ ġiex imħares. Għaldaqstant, iż-żewġ Uffiċjali tas-Smigħ huma involuti b’mod formali fil-każijiet kollha fejn tinbeda u tintemm proċedura formali b’dan il-mod. Minn Mejju 2004, dan inkluda dawk li jissejħu “deċiżjonijiet ta’ impenn” skond l-Artikolu 9 tar-Regolament 1/2003, li l-ewwel wieħed minnhom kien il-każ ta’ DFB deċiż f’Jannar 2005. B’mod eċċezzjonali, l-Uffiċjali tas-Smigħ jistgħu wkoll jiġu indirizzati qabel ma tinbeda proċedura formali, per eżempju fejn jinqalgħu kwistjonijiet ta’ segretezza li għandhom x’jaqsmu ma’ l-informazzjoni li ser tkun inkluża f’dikjarazzjoni ta’ l-oġġezzjonijiet, jew li għandhom x’jaqsmu mal-verżjoni ppubblikata ta’ deċiżjoni. Flimkien, l-Uffiċjali tas-Smigħ kienu għalhekk involuti b’mod formali f’madwar 40 każ matul l-2004. Xi elementi ewlenin ta’ dawn l-esperjenzi jinsabu aktar ’l isfel. Ikun żgurat id-dritt tas-smigħ permezz ta’ aċċess xieraq għall-fajl Filwaqt li jitqies l-interess leġittimu tal-fornituri ta’ l-informazzjoni fil-ħarsien ta’ l-informazzjoni konfidenzjali, l-interess pubbliku fejn għandhom x’jaqsmu r-regoli tal-kompetizzjoni u d-drittijiet għad-difiża ta’ dawk indirizzati minn Dikjarazzjoni ta’ l-Oġġezzjonijiet, l-Uffiċjali tas-Smigħ ħadu għadd ta’ deċiżjonijiet li permezz tagħhom taw jew ċaħdu l-aċċess għad-dokumenti li jinsabu fil-fajl tal-każ lill-partijiet. Fost deċiżjonijiet bħal dawn fl-2004 ingħatat konsiderazzjoni għad-drittijiet ta’ aċċess tal-partijiet li jirċievu dik li tissejjaħ “ittra tal-fatti” li permezz tagħha jkunu mgħarrfa bl-informazzjoni addizzjonali li se titqies fid-deċiżjoni finali. Id-deċiżjonijiet tal-Microsoft u tal-Clearstream huma eżempji ta’ każijiet fejn, f’ċirkustanzi bħal dawn, il-partijiet ingħataw aċċess għal informazzjoni addizzjonali. Ikunu żgurati l-ħarsien tas-sigrieti kummerċjali ta’ l-intrapriżi u l-interess leġittimu fis-segretezza F’każ ta’ nuqqas ta’ ftehim bejn is-servizz rilevanti tal-Kummissjoni u l-partijiet konċernati, id-deċiżjonijiet dwar il-ħarsien tas-sigrieti kummerċjali tal-kumpaniji u l-interess leġittimu fis-segretezza jridu jiġu deċiżi mill-Uffiċjali tas-Smigħ. Dan l-interess għandu jiġi bbilanċjat kontra l-interessi tal-partijiet fil-kxif jew, fejn il-kwistjoni tikkonċerna l-pubblikazzjoni ta’ deċiżjoni, kontra l-interess pubbliku fejn il-komunità legali u kummerċjali tkun informata bir-riżultat tal-proċeduri. Fil-każ ta’ l-Assoċjazzjoni tal-Periti Belġjani, il-periklu ta’ ritaljazzjoni wasslet lill-Uffiċjali tas-Smigħ biex jirrifjutaw l-aċċess għal dokument fil-fajl li seta’ jippermetti lill-partijiet jidentifikaw lill-informatur. Fl-2004, il-parti l-kbira tad-deċiżjonijiet ta’ l-Uffiċjali tas-Smigħ dwar il-kxif ta’ informazzjoni li hija potenzjalment konfidenzjali kellhom x’jaqsmu mal-legalità tal-pubblikazzjonijiet tad-deċiżjonijiet finali tal-Kummissjoni. Dawn id-deċiżjonijiet għenu biex ikunu stabbiliti numru ta’ prinċipji li ser jiġu applikati fil-każijiet li jmiss. L-ewwelnett, skond il-ġurisprudenza, kwalunkwe talba għal segretezza jeħtieġ li tissostanzja għaliex il-kxif ta’ l-informazzjoni li suppost hija konfidenzjali tista’ tagħmel ħsara serja lill-kumpanija.[1] It-tieni, ir-riskju ta’ litigazzjoni privata għall-pubblikazzjoni ta’ l-informazzjoni mhix fiha nfisha difiża valida. Il-penali li jiġġarrbu wara ksur tal-liġi tal-kompetizzjoni għandhom jikkostitwixxu l-konsegwenzi xierqa u mixtieqa ta’ din l-imġiba antikompetittiva.[2] It-tielet, mhumiex l-Uffiċjali tas-Smigħ li għandhom jiddeċiedu jekk hux indispensabbli li jiġu ppubblikati partijiet mid-deċiżjoni finali biex jiġi żgurat il-fehim sew tagħhom. Ir-rilevanza ta’ biċċa informazzjoni għall-fehim komprensiv tad-deċiżjoni se tiġi eżaminata biss jekk is-silta kkonċernata hija informazzjoni konfidenzjali. Barra minn hekk, matul l-2004 ġiet introdotta proċedura li għandha tiġi applikata qabel ma jittieħdu deċiżjonijiet li jorbtu b’mod legali dwar il-kxif ta’ l-informazzjoni konfidenzjali bl-għan li jiġu evitati l-argumenti legali kull fejn huwa possibbli. L-ewwelnett, l-Uffiċjali tas-Smigħ jistgħu jipproponu fehma preliminarja. L-Uffiċjali tas-Smigħ se jipproċedu għal deċiżjoni li torbot li tista’ tiġi kkontestata quddiem il-Qorti tal-Prim Istanza, biss jekk il-proposta tiġi kkontestata f’perjodu ta’ żmien definit. F’ħafna każijiet, din il-prattika l-ġdida għenet biex jiġu evitati dawk li jissejħu bħala “proċeduri ta’ l-AKZO”. Matul dawn ta’ l-aħħar, l-Uffiċjali tas-Smigħ jieħdu deċiżjoni formali u li torbot f’isem il-Kummissjoni sabiex tinkixef informazzjoni potenzjalment konfidenzjali, liema deċiżjoni tkun soġġetta għall-kontroll tal-Qorti tal-Prim Istanza. L-organizzazzjoni u t-tmexxija tas-smigħ orali Is-smigħ orali jipprovdi lill-partijiet bl-opportunità li jikkumplementaw ir-risposta miktuba tagħhom għat-tħassib tal-Kummissjoni dwar il-kompetizzjoni billi jippreżentaw il-kwistjonijiet ewlenin b’mod orali quddiem udjenza kbira bl-opportunità li jirrispondu għall-mistoqsijiet u jkunu involuti f’diskussjoni diretta mas-servizzi rilevanti tal-Kummissjoni u mar-rappreżentanti ta’ l-Istati Membri. Tista’ tkun ukoll okkażjoni unika biex dawk li jagħmlu l-ilmenti jew partijiet terzi oħrajn li huma involuti fil-proċedura jisimgħu u jikkummentaw direttament fuq il-punti indirizzati. Din kienet tabilħaqq is-sitwazzjoni fil-każ tal-Microsoft fejn, wara ħames snin ta’ investigazzjoni u ta’ proċedura bil-miktub, inklużi tliet dikjarazzjonijiet ta’ l-oġġezzjonijiet, ir-risposti bil-miktub u l-osservazzjonijiet bil-miktub minn bosta partijiet terzi, ir-rappreżentanti tal-partijiet kollha involuti ltaqgħu flimkien għall-ewwel darba u tul tlitt ijiem ippreżentaw il-fehmiet tagħhom u kkummentaw fuq fehmiet oħrajn għall-benefiċċju ta’ dawk kollha konċernati. Hija l-esperjenza ta’ l-Uffiċjali tas-Smigħ li l-preżentazzjonijiet li jsiru fis-smigħ orali flimkien mal-mistoqsijiet li jitqajmu, b’mod invarjabbli jwasslu għal ftehim aħjar tal-kwistjonijiet involuti. Għalhekk, il-kompitu ta’ l-Uffiċjali tas-Smigħ li jorganizzaw u jmexxu s-smigħ orali fil-proċeduri ta’ l- antitrust u ta’ l-amalgamazzjonijiet hija sinifikanti għall-importanza tagħhom fil-kuntest tal-proċedura ġenerali. L-organizzazzjoni stess titwettaq b’kuntatt mill-qrib mal-partijiet konċernati. F’termini ta’ parteċipazzjoni, huma mistiedna l-awtoritajiet tal-kompetizzjoni ta’ l-Istati Membri u s-servizzi kollha assoċjati tal-Kummissjoni. L-Uffiċjali tas-Smigħ stabbilew kundizzjoni meħtieġa li d-direttur responsabbli mill-investigazzjoni tal-każ għandu jattendi s-smigħ orali, punt li kien ikkonfermat mill-Kummissarju. Matul is-smigħ, l-Uffiċjali tas-Smigħ jistgħu jintroduċu dokumenti ġodda, fuq it-talba tas-servizz rilevanti tal-Kummissjoni, tal-partijiet jew tal-partijiet terzi konċernati. Il-leġiżlazzjoni l-ġdida introdotta matul l-2004, kemm fl-amalgamazzjonijiet kif ukoll fl- antitrust , provdiet b’mod espliċitu biex isiru mistoqsijiet mill-partijiet kollha konċernati taħt l-awtorità ta’ l-Uffiċjali tas-Smigħ. Filwaqt li l-użu jibqa’ fi stadju esperimentali, din il-prattika l-ġdida pprovdiet interazzjoni addizzjonali. F’uħud mill-każijiet, bħal dak li kien jittratta l-klorur tal-kolin, l-Uffiċjali tas-Smigħ aċċettaw li tkun introdotta evidenza ġdida fil-proċedura waqt is-smigħ orali. Kif juru r-rapporti finali ppubblikati fl-2004, wara xi smigħ orali, bħal fil-każ ta’ l-Amalgamazzjoni tas-Sony/BMG, kien hemm bidliet fl-orjentazzjoni tal-każ. Barra minn hekk, is-smigħ orali jqajjem l-għarfien ta’ l-Uffiċjali tas-Smigħ dwar l-aspetti kritiċi ta’ każ u b’hekk ikunu involuti b’mod aktar attiv fil-partijiet sussegwenti tal-proċedura, potenzjalment billi jagħmlu osservazzjonijiet dwar il-progress addizzjonali tal-proċeduri skond il-Mandat tagħhom. Jaġixxu bħala konsulent għall-Kummissjoni dwar il-politika tal-kompetizzjoni Id-dmir primarju ta’ l-Uffiċjali tas-Smigħ huwa li jkun żgurat ir-rispett tad-drittijiet għal difiża tal-partijiet u li jinkiseb il-proċess xieraq għall-partijiet kollha konċernati. Madankollu, fil-qafas tar-rapport interim tagħhom, jew b’mod aktar ġenerali meta jirrapportaw lill-Kummissarju, b’mod partikolari fejn għandu x’jaqsam il-kontenut tas-smigħ, l-Uffiċjali tas-Smigħ jistgħu jużaw l-abilità tagħhom sabiex jiġbdu l-attenzjoni tal-Kummissarju dwar kwistjoni sostanzjali mqajma mill-każ fejn iqisu li dan għandu jtejjeb il-kwalità tad-deċiżjoni finali. Fl-2004, l-Uffiċjali tas-Smigħ ħadmu lejn kjarifikazzjoni akbar ta’ l-abbozzar tad-deċiżjonijiet finali. Għamlu osservazzjonijiet f’għadd ta’ każijiet u b’mod partikolari fil-każijiet tal-kartelli li kkontribwew biex jittejbu l-proċess tat-teħid tad-deċiżjonijiet u fl-aħħar mill-aħħar il-kwalità tad-deċiżjoni finali. L-Uffiċjali tas-Smigħ iddiskutew ukoll numru ta’ kwistjonijiet politiċi mad-Direttorat Ġenerali għall-Kompetizzjoni. Dawn id-diskussjonijiet inkludew, fost l-oħrajn, ir-reviżjoni ta’ l-avviż tal-Kummissjoni dwar l-aċċess għall-fajl, l-adattament tar-regoli dwar id-dikjarazzjonijiet taħt il-programm tal-Kummissjoni tal-Klemenza għar-regoli ta’ l-iskoperta ta’ġurisdizzjonijiet barranin filwaqt li jitħares id-dritt għall-aċċess għall-fajl, u r-rwol ta’ l-Uffiċjali tas-Smigħ bħala medjaturi potenzjali fl-argumenti bejn id-DĠ għall-Kompetizzjoni u l-kumpaniji dwar jekk dokument hux kopert mill-Privileġġ Legali. I – L- Antitrust – L-Artikoli 81, 82 u 86 KE A – IR-REGOLI LEġIżLATTIVI U INTERPRETATTIVI 1. IL-MODERNIZZAZZJONI TA’ L- ANTITRUST : IR-REGOLAMENT LI JIMPLIMENTA 773/2004, IL-LINJI TA’ GWIDA U L-AVVIżI 1. Fl-1 ta’ Mejju, daħlet fis-seħħ is-sistema l-ġdida ta’ l-infurzar għall-Artikoli 81 u 82 tat-Trattat, u ġie revokat ir-Regolament 17/62. Sabiex ikun ikkomplementat ir-Regolament 1/2003[3] u wara konsultazzjonijiet estensivi, il-Kummissjoni adottat il-‘Pakkett tal-Modernizzazzjoni’ li kien jikkonsisti f’Regolament ġdid tal-Kummissjoni dwar id-dettalji tal-proċeduri tagħha ta’ l- antitrust kif ukoll sitt avviżi ġodda tal-Kummissjoni li għandhom l-għan li jipprovdu gwida għal firxa ta’ aspetti li huma ta’ sinifikat partikolari taħt is-sistema l-ġdida ta’ l-infurzar. Dan il-pakkett jikkonsisti f’dawn l-elementi: Ir-Regolament li Jimplimenta[4] 2. Ir-Regolament li Jimplimenta fih regoli dettaljati dwar, b’mod partikolari, il-bidu tal-proċeduri, id-dikjarazzjonijiet orali, l-ilmenti, is-smigħ tal-partijiet, l-aċċess għall-fajl u l-immaniġġjar ta’ informazzjoni konfidenzjali fil-proċeduri ta’ l- antitrust immexxija mill-Kummissjoni. L-Avviż tan-Netwerk [5] 3. Dan l-avviż jistabbilixxi l-pilastri ewlenin tal-kooperazzjoni bejn il-Kummissjoni u l-awtoritajiet tal-kompetizzjoni ta’ l-Istati Membri fin-Netwerk Ewropew tal-Kompetizzjoni (ECN - European Competition Network ). L-avviż jistabbilixxi l-prinċipji biex jinqasam ix-xogħol tal-każijiet bejn il-membri tan-netwerk. F’dan ir-rigward, l-avviż jimxi fuq id-Dikjarazzjoni Konġunta tal-Kunsill u tal-Kummissjoni[6] li nħarġet dak inhar li ġie adottat ir-Regolament 1/2003. Instabu arranġamenti partikolari għal fejn jiltaqgħu l-iskambji ta’ l-informazzjoni bejn l-awtoritajiet skond l-Artikoli 11(2) u (3) kif ukoll l-Artikolu 12 tar-Regolament 1/2003 u t-tħaddim tal-programmi ta’ klemenza. L-awtoritajiet nazzjonali ta’ l-Istati Membri[7] iffirmaw dikjarazzjoni fejn iddikjaraw li ser jirrispettaw il-prinċipji stabbiliti fl-Avviż tal-Kummissjoni. L-Avviż dwar il-kooperazzjoni mal-Qrati nazzjonali [8] 4. Dan l-avviż huwa maħsub li jservi bħala għodda prattika għall-imħallfin nazzjonali li japplikaw l-Artikoli 81 u 82 skond ir-Regolament 1/2003. Jiġbor il-ġurisprudenza rilevanti tal-Qorti tal-Ġustizzja, u b’hekk jiċċara l-kuntest tal-proċedura li fih qed jaħdmu l-imħallfin nazzjonali. Tingħata attenzjoni partikolari għas-sitwazzjoni fejn il-qorti nazzjonali tittratta każ b’mod parallel ma’ jew wara l-Kummissjoni. Barra minn hekk, ir-Regolament 1/2003 jistabbilixxi bażi legali soda biex l-imħallfin nazzjonali jitolbu opinjoni mingħand il-Kummissjoni jew jitolbuha għal informazzjoni li għandha fil-pussess tagħha. Ukoll, ir-Regolament ħoloq il-possibbiltà biex il-Kummissjoni tressaq osservazzjonijiet bil-mitkub u b’mod orali quddiem il-qrati nazzjonali fl-interess ta’ applikazzjoni koerenti. L-avviż jispjega l-modalitajiet ta’ dawk il-mekkaniżmi ta’ kooperazzjoni. L-Avviż dwar l-ilmenti [9] 5. Dan l-avviż jibda b’tagħrif ġenerali dwar it-tqassim tax-xogħol tal-persuni li jinfurzaw il-liġi differenti u jistieden lil dawk li jagħmlu l-ilment potenzjali biex jagħmlu għażla informata dwar l-awtorità fejn jiddepożitaw l-ilment tagħhom (ilment mal-Kummissjoni, ma’ qorti nazzjonali jew ma’ awtorità nazzjonali tal-kompetizzjoni) fid-dawl ta’ l-orjentazzjonijiet mogħtija. L-akbar parti ta’ l-avviż fiha spjegazzjonijiet dwar il-valutazzjoni min-naħa tal-Kummissjoni ta’ l-ilmenti fil-qasam ta’ l- antitrust u tal-proċeduri disponibbli. L-avviż jinkludi wkoll perjodu indikattiv ta’ erba’ xhur, li fih il-Kummissjoni tagħmel ħilitha biex tgħarraf lil dawk li jagħmlu l-ilment bl-intenzjoni tagħha jekk hiex se twettaq investigazzjoni sħiħa dwar ilment jew le. L-Avviż dwar l-ittri ta’ gwida [10] 6. Ir-Regolament 1/2003 għandu l-għan li l-Kummissjoni terġa’ tiffoka l-azzjoni ta’ infurzar tagħha fuq l-iskoperta ta’ ksur serju. L-abolizzjoni tas-sistema tan-notifika huwa element kruċjali f’dan il-kuntest. Madankollu jidher ukoll raġonevoli illi f’għadd limitat ta’ każijiet, fejn tqum kwistjoni ġenwinament ġdida dwar l-Artikoli 81 u 82, il-Kummissjoni tista’, bla ħsara għall-prijoritajiet l-oħrajn tagħha ta’ l-infurzar, tipprovdi gwida għall-intrapriżi bil-miktub (ittra ta’ gwida). L-avviż jagħti d-dettalji dwar dan l-istrument. L-Avviż dwar l-effett fuq il-kummerċ [11] 7. Il-kunċett ta’ l-effett fuq il-kummerċ huwa kriterju ġurisdizzjonali, li jiddetermina l-medda ta’ l-Artikoli 8 u 82. Jiddetermina wkoll l-ambitu ta’ l-applikazzjoni ta’ l-Artikolu 3 tar-Regolament 1/2003. B’dan l-isfond, l-Istati Membri esprimew xewqa kbira għal avviż interpretattiv dwar din l-idea. L-avviż jiddeskrivi l-ġurisprudenza korrenti u bl-ebda mod ma jipprova jillimita l-medda ġurisdizzjonali ta’ l-Artikoli 8 u 82. L-avviż jistabbilixxi għatba kwantitattiva li l-Kummissjoni, fil-proċeduri tagħha, tqis li tkun preżunzjoni konfutabbli li l-kummerċ bejn l-Istati Membri ma jistax jiġi affettwat b’mod apprezzabbli meta d-dħul aggregat annwali Komunitarju ta’ l-intrapriżi konċernati fil-prodotti koperti mill-ftehim ma jeċċedix l-40 miljun Euro u s-sehem tas-suq (aggregat) tal-partijiet fuq kwalunkwe suq rilevanti fi ħdan il-Komunità affettwat mill-ftehim ma jeċċedix il-5%. Il-Linji ta’ Gwida dwar l-Artikolu 81(3) [12] 8. Is-setgħa għall-qrati u għall-awtoritajiet tal-kompetizzjoni ta’ l-Istati Membri biex japplikaw l-Artikolu 81(3) hija waħda mill-pilastri ewlenin tar-riforma tal-modernizzazzjoni. L-avviż jiżviluppa qafas għall-applikazzjoni ta’ l-Artikolu 81(3) u jagħti gwida dwar l-applikazzjoni ta’ kull waħda mill-erba’ kondizzjonijiet kumulattivi li jinsabu f’din id-dispożizzjoni tat-Trattat. L-avviż jelenka diversi tipi ta’ effiċjenzi li jistgħu jikkostitwixxu benefiċji ekonomiċi oġġettivi fit-tifsira ta’ l-ewwel kundizzjoni. Jispjega wkoll l-idea tal-konsumaturi u l-kundizzjoni meħtieġa li jridu jirċievu sehem ġust miż-żjieda fl-effiċjenza li jirriżultaw mill-ftehim. L-aspetti anti-kompetittivi tal-ftehim huma analizzati taħt l-Artikolu 81(1) u l-elementi favur il-kompetizzjoni huma analizzati u bbilanċjati fl-isfond ta’ l-elementi anti-kompetittivi skond l-Artikolu 81(3). 2. Ir-Regolament dwar l-eżenzjoni ta’ kategorija tat-trasferiment tat-teknoloġija u l-linji ta’ gwida 9. Bħala parti mir-riforma fundamentali tar-regoli ta’ l-UE dwar l-infurzar ta’ l- antitrust , fis-7 ta’ April il-Kummissjoni adottat regoli ġodda fil-forma ta’ regolament ġdid tal-Kummissjoni dwar eżenzjoni ta’ kategorija, ir-Regolament (KE) Nru 772/2004 (it-TTBER – Technology Transfer Block Exemption Regulation )[13], u sett ta’ Linji ta’ Gwida[14] li jikkonċernaw il-liċenzji tal-brevetti, l-għarfien u tad-drittijiet ta’ l-awtur fuq is-softwer. Mill-1 ta’ Mejju 2004 il-ftehimiet tal-liċenzji jibbenefikaw minn kenn imtejjeb, u b’hekk ħafna ftehimiet iffrankaw skrutinju individwali. Ir-regoli l-ġodda jiffaċilitaw il-liċenzjar u jnaqqsu l-piż regolatorju minn fuq il-kumpaniji, filwaqt li jiżguraw kontroll effettiv tal-liċenzjar bejn il-kumpaniji li għandhom livell sinifikanti ta’ saħħa fis-suq. Ir-regoli l-ġodda għandhom jikkontribwixxu għat-tixrid tat-teknoloġija fi ħdan l-UE u b’hekk jikkontribwixxu għall-miri ta’ Liżbona. 10. Ir-regoli l-ġodda bbenefikaw minn eżerċizzju estensiv ta’ konsultazzjoni[15] fejn il-partijiet interessati wrew interess qawwi u ressqu input dettaljat u ta’ kwalità għolja. Dawn jissostitwixxu r-Regolament Nru 240/96[16] li kien ikkritikat għall-ambitu dejjaq u l-karattru formalistiku tiegħu. Ir-regoli l-ġodda huma allinjati sew mal-ġenerazzjoni l-ġdida ta’ regolamenti ta’ eżenzjonijiet ġenerali tal-Kummissjoni u għandhom dawn il-karatteristiċi ġenerali: - It-TTBER fiha biss lista sewda[17]: dak kollu li mhuwiex eskluż b’mod espliċitu mill-eżenzjoni ta’ kategorija issa huwa eżentat. Dan iħalli aktar libertà lill-kumpaniji biex ifasslu l-ftehimiet tal-liċenzjar tagħhom skond il-ħtiġiet kummerċjali tagħhom. - L-ambitu tar-regoli l-ġodda jkopri t-tipi kollha ta’ ftehimiet tat-trasferiment tat-teknoloġija għall-produzzjoni tal-prodotti jew tas-servizzi: mhux biss il-liċenzjar tal-brevetti u ta’ l-għarfien, iżda wkoll il-liċenzjar tad-disinji u tad-drittijiet ta’ l-awtur fuq is-softwer. Fejn il-Kummissjoni m’għandhiex is-setgħat li tadotta regolament ta’ eżenzjoni ta’ kategorija[18], bħal għal gruppi ta’ brevetti u għal liċenzjar tad-drittijiet ta’ l-awtur b’mod ġenerali, il-linji ta’ gwida jagħtu gwida ċara dwar il-politika tal-futur ta’ l-infurzar; - Ir-regoli l-ġodda jagħmlu distinzjoni ċara bejn il-liċenzjar bejn il-kompetituri, li huwa aktar probabbli li jagħmel ħsara lill-kompetizzjoni, u l-liċenzjar bejn dawk li mhumiex kompetituri. B’mod partikolari l-listi applikabbli tal-projbizzjonijiet assoluti huma differenti; - It-TTBER jipprovdi l-kenn biss taħt ċertu limiti ta’ ismha tas-suq, jiġifieri 20% kumulattiv għall-ftehimiet tal-liċenzjar bejn il-kompetituri u 30% għal kull wieħed mill-ftehimiet bejn dawk li mhumiex kompetituri. L-ishma tas-suq jeħtieġ li jiġu kkalkulati kemm għas-suq(swieq) tal-prodotti rilevanti affettwat(i) u kemm għas-suq tat-teknoloġija[19]; - Ftehim tal-liċenzji ma jistax jibbenefika mill-eżenzjoni ta’ kategorija jekk fih dik li tissejjaħ restrizzjoni assolutament ipprojbita tal-kompetizzjoni; - Uħud mir-restrizzjonijiet huma esklużi mill-benefiċċju ta’ l-eżenzjoni ta’ kategorija filwaqt li l-bqija tal-ftehim jista’ jkompli jibbenefika mill-eżenzjoni ta’ kategorija [20]. 11. Il-lista tal-projbizzjonijiet assoluti fl-Artikolu 4 tat-TTBER tispeċifika r-restrizzjonijiet li minħabba fihom il-ftehim sħiħ ma jistax jibbenefika mill-eżenzjoni ta’ kategorija u li għalihom ukoll ma tantx hija probabbli l-applikazzjoni individwali ta’ l-Artikolu 81(3)[21]. 12. Għal-liċenzjar bejn il-kompetituri a) l-iffissar tal-prezzijiet, b) il-limitazzjoni tal-produzzjoni, c) l-allokazzjoni tas-swieq jew tal-klijenti, d) li l-persuna li ngħatatilha l-liċenzja tiġi ristretta fl-utilizzazzjoni tat-teknoloġija tagħha stess u e) li l-partijiet jiġu ristretti fit-twettiq ta’ l-R&D (sakemm ma jkunx indispensabbli biex ma jitħallix jinkixef l-għarfien illiċenzjat) huma restrizzjonijiet assolutament ipprojbiti, filwaqt li għal-liċenzjar bejn dawk li mhumiex kompetituri, ir-restrizzjonijiet assolutament ipprojbiti huma a) l-iffissar tal-prezzijiet b’mod vertikali, b) ir-restrizzjoni tal-bejgħ passiv tal-persuna li ngħatatilha l-liċenzja, c) ir-restrizzjoni tal-bejgħ attiv u passiv tal-persuna li ngħatatilha l-liċenzja f’sistema ta’ distribuzzjoni selettiva. Għal-liċenzjar kemm bejn il-kompetituri kif ukoll bejn dawk li mhumiex kompetituri, l-Artikolu 4 fih eċċezzjonijiet speċifiċi għal-listi tar-restrizzjonijiet assolutament ipprojbiti. 13. Il-Linji ta’ Gwida jiċċaraw illi m’hemm l-ebda preżunzjoni ta’ illegalità barra mill-kenn li tipprovdi l-eżenzjoni ta’ kategorija sakemm il-ftehim ma fihx restrizzjonijiet assolutament ipprojbiti. B’mod partikolari m’hemm l-ebda preżunzjoni li l-Artikolu 81(1) japplika sempliċement għax il-limiti tas-sehem tas-suq inqabżu. Hija meħtieġa valutazzjoni individwali bbażata fuq il-prinċipji deskritti fil-Linji ta’ Gwida. 14. Sabiex tingħata spinta ’l quddiem lill-kapaċità ta’ previżjoni lil hinn mill-applikazzjoni tat-TTBER u biex l-analiżi dettaljata tiġi limitata għal każijiet li huwa probabbli li jippreżentaw kawżi reali ta’ tħassib dwar il-kompetizzjoni, il-Kummissjoni ħolqot it-tieni kenn fi ħdan il-Linji ta’ Gwida. Hija temmen li barra mill-qasam tar-restrizzjonijiet assolutament ipprojbiti, l-Artikolu 81 ma tantx huwa probabbli li jinkiser fejn hemm erba’ teknoloġiji jew aktar ikkontrollati b’mod indipendenti – minbarra t-teknoloġiji kkontrollati mill-partijiet għall-ftehim – li jistgħu jissostitwixxu t-teknoloġija liċenzjata bi spiża komparabbli għall-utent. 15. Il-Linji ta’ Gwida jipprovdu mhux biss qafas ġenerali biex jiġu analizzati l-ftehimiet tal-liċenzjar, iżda fihom ukoll taqsimiet speċifiċi dwar l-applikazzjoni ta’ l-Artikolu 81 għal bosta tipi ta’ restrizzjonijiet tal-liċenzjar, b’mod partikolari l-obbligazzjonijiet tas-somom li jitħallsu lill-awturi ( royalty) , il-liċenzjar esklużiv u r-restrizzjonijiet tal-bejgħ, ir-restrizzjonijiet fil-produzzjoni, ir-ristrezzjonijiet tal-qasam ta’ l-użu, ir-restrizzjonijiet ta’ l-użu marbut (captive use) , l-irbit u r-raggruppament ( tying and bundling ) u l-obbligazzjonijiet ta’ nuqqas ta’ kompetizzjoni. Il-Linji ta’ Gwida fihom ukoll taqsima dwar il-valutazzjoni tal-gruppi ta’ teknoloġija ( technology pools )[22]. 3. IR-REGOLAMENTI DWAR L-EżENZJONI TA’ KATEGORIJA TAT-TRASPORT 3.1 It-trasport marittimu L-eżami tar-Regolament tal-Kunsill (KEE) Nru 4056/86 16. Il-Kummissjoni għamlet progress importanti fl-eżami tagħha tar-Regolament 4056/86 li tnieda f’Marzu 2003. Ir-Regolament 4056/86 japplika r-regoli tal-kompetizzjoni tal-KE għat-trasport marittimu u waħda mill-kwistjonijiet ewlenin ta’ l-eżami hija jekk għadhomx ġustifikati l-kundizzjonijiet għal eżenzjoni skond l-Artikolu 81(3) tat-Trattat għall-iffissar tal-prezzijiet u għar-regolazzjoni tal-kapaċità minn gruppi internazzjonali tat-tbaħħir. 17. Fuq il-bażi ta’ proċess ta’ konsultazzjoni dettaljat (kienu rċevuti 36 sottomissjoni bħala rispons għal dokument ta’ konsultazzjoni u sar smigħ pubbliku) il-Kummissjoni ddiskutiet fit-28 ta’ Mejju, waqt laqgħa informali ma’ l-awtoritajiet tal-kompetizzjoni u tat-trasport mill-Istati Membri, ir-riżultat tal-proċess ta’ eżami s’issa. Dan irriżulta fl-adozzjoni, fit-13 ta’ Ottubru, ta’ White Paper [23], li fiha l-Kummissjoni kkonkludiet li m’hemm l-ebda evidenza ekonomika konklużiva li s-suppożizzjonijiet li fuqhom strieħet il-ġustifikazzjoni ta’ l-eżenzjoni ta’ kategorija meta ġiet adottata fl-1986, fiċ-ċirkustanzi tas-suq ta’ bħalissa u fuq il-bażi ta’ l-erba’ kundizzjonijiet kumulattivi ta’ l-Artikolu 81(3) tat-Trattat, għadhom iġġustifikati. Fuq dik il-bażi, il-Kummissjoni kkunsidrat tipproponix li tirrevoka l-eżenzjoni ta’ kategorija preżenti għall-gruppi internazzjonali tat-tbaħħir. Fil- White paper tagħha, madankollu, il-Kummissjoni ħalliet il-bieb miftuħ għal alternattivi possibbli għas-sistema preżenti tal-gruppi internazzjonali tat-tbaħħir f’rotot lejn u mill-UE. Il-fornituri tas-servizzi tal-bastimenti tal-linja, irrappreżentati mill-Assoċjazzjoni Ewropea ta’ l-Affarijiet tal-Bastimenti tal-Linja (ELAA - European Liner Affairs Association ) diġà ppreżentaw ideat konkreti dwar qafas bħal dan. Madankollu, qabel ma tieħu pożizzjoni dwar dawk l-ideat, il-Kummissjoni stiednet lill-partijiet terzi interessati biex iressqu l-kummenti tagħhom, u jipprovdu għażliet alternattivi. Il-modernizzazzjoni tar-Regolament tal-Kummissjoni (KE) Nru 823/2000 (konsorzji) 18. Ir-Regolament tal-Kummissjoni (KE) Nru 823/2000 dwar l-applikazzjoni ta’ l-Artikolu 81(3) tat-Trattat għal ċerti kategoriji ta’ ftehimiet, deċiżjonijiet u prattika miftiehma bejn il-kumpaniji tal-bastimenti tal-linja (konsorzji) jipprovdi eżenzjoni ta’ kategorija fejn għandhom x’jaqsmu l-ftehimiet tal-konsorzji fit-trasport marittimu. L-għan ta’ ftehim ta’ konsorzju bejn żewġ kumpaniji li jħaddmu l-bastimenti jew aktar li jipprovdu s-servizzi ta’ bastimenti tal-linja internazzjonali huwa li jkun hemm kooperazzjoni fl-operazzjoni konġunta ta’ servizz tat-trasport marittimu sabiex tittejjeb il-produttività u l-kwalità tas-servizz tal-bastimenti tal-linja, u sabiex jiġi mħeġġeġ l-użu akbar tal-kontejners u l-użu aktar effiċjenti tal-kapaċità tal-bastiment. 19. Minħabba li dan ir-Regolament jiskadi fil-25 ta’ April 2005, il-Kummissjoni nediet konsultazzjoni pubblika[24] f’Ġunju dwar l-għażliet politiċi differenti għal-leġiżlazzjoni futura f’dan il-qasam u b’mod partikolari biex issir taf il-fehmiet ta’ l-industrija, ta’ l-Istati Membri u ta’ partijiet terzi oħrajn interessati. Din il-konsultazzjoni saret fl-isfond ta’ l-eżami li kien għaddej ta’ l-eżenzjoni ta’ kategorija għall-ftehimiet bejn gruppi ta’ tbaħħir li tinsab fir-Regolament 4056/86. Fit-23 ta’ Diċembru, il-Kummissjoni ppubblikat abbozz ta’ regolament preliminari li jemenda r-Regolament tal-Kummissjoni (KE) Nru 823/2000 fejn stiednet lill-partijiet interessati jibagħtu l-kummenti tagħhom.[25] 3.2 It-Trasport bl-Ajru L-estensjoni tas-setgħat ta’ l-infurzar tal-kompetizzjoni fit-trasport internazzjonali bl-ajru – L-emendi għar-Regolamenti 3975/87 u 3976/87 20. Fis-26 ta’ Frar, il-Kunsill adotta r-Regolament (KE) Nru 411/2004[26] li jemenda żewġ regolamenti eżistenti fis-settur tat-trasport bl-ajru[27] u r-Regolament (KE) Nru 1/2003. Essenzjalment, ir-Regolament 1/2003 għalhekk ser japplika wkoll għat-trasport bl-ajru bejn il-Komunità Ewropea u pajjiżi terzi. Aktar minn hekk, twessa’ l-ambitu tar-Regolament tal-Kunsill li jippermetti lill-Kummissjoni toħroġ regolamenti ta’ eżenzjoni ta’ kategorija għal ċerti servizzi elenkati tat-trasport bl-ajru (li jaffettwaw ukoll ir-rotot fit-tul). Sakemm ġie adottat dan ir-Regolament, il-Kummissjoni ma kellhiex setgħat effettivi ta’ infurzar fil-qasam tat-trasport bl-ajru bejn l-UE u pajjiżi terzi, minkejja li ma kien hemm l-ebda dubju li r-regoli tal-kompetizzjoni kienu japplikaw ukoll għal dawn ir-rotot.[28] L-applikazzjoni tar-Regolament 1/2003 għat-trasport kollu bl-ajru, ikunu liema jkunu r-rotot involuti, fl-aħħar mill-aħħar iġib lit-trasport bl-ajru taħt il-qafas ġenerali ta’ l-infurzar ta’ l- antitrust . Ir-Regolament 411/2004 daħal fis-seħħ fl-1 ta’ Mejju 2004, flimkien mal-pakkett tal-modernizzazzjoni. L-eżami tar-Regolament tal-Kummissjoni (KEE) Nru 1617/93 21. L-element ċentrali tar-Regolament tal-Kummissjoni (KEE) Nru 1617/93, li jiskadi fit-30 ta’ Ġunju 2005, huwa l-eżenzjoni li hemm bħalissa għall-Konferenzi tat-Tariffi ta’ l-IATA fejn għandhom x’jaqsmu r-rotot fi ħdan l-UE. Din is-sena, il-Kummissjoni bdiet l-eżami tar-Regolament 1617/93 u ppubblikat dokument tal-konsultazzjoni fit-30 ta’ Ġunju fejn stiednet kummenti u evidenza mingħand il-gvernijiet, l-industrija u l-konsumaturi dwar kwistjonijiet essenzjali li għandhom x’jaqsmu mal-valutazzjoni skond l-Artikolu 81(3) KE ta’ dawn il-Konferenzi tat-Tariffi. 22. Il-Kummissjoni rċeviet u analizzat total ta’ 52 tweġiba. Dik l-analiżi wriet ħtieġa għal esplorazzjoni oħra dettaljata ta’ ċerti kwistjonijiet. Għal dak il-għan, kien ippreparat dokument ta’ diskussjoni sabiex jipprovdi għal teħid tad-deċiżjonijiet trasparenti u jagħti l-opportunità lill-awtoritajiet pubbliċi u lill-industrija biex iressqu l-aħħar grupp ta’ kummenti. 4. L-eżami tar-regoli tal-proċedura: l-Avviż il-ġdid ta’ l-Aċċess għall-Fajl 23. L-aċċess għall-fajl huwa pass proċedurali u salvagwardja importanti għad-dritt tad-difiża fil-każijiet kollha kontenzjużu ta’ l- antitrust u ta’ l-amalgamazzjonijiet, li jippermetti lil dawk milquta minn dikjarazzjonijiet ta’ l-oġġezzjonijiet (SO - statements of objections ) isiru jafu bl-evidenza fil-fajl tal-Kummissjoni sabiex jesprimu l-fehmiet tagħhom b’mod effettiv dwar il-konklużjonijiet li tkun laħqet il-Kummissjoni fl-SO.[29] Sabiex titkabbar it-trasparenza u ċ-ċarezza tal-proċedura tal-Kummissjoni fl-ipproċessar tat-talbiet għall-aċċess għall-fajl[30], il-Kummissjoni bdiet eżami ta’ l-avviż korrenti ta’ l-aċċess għall-fajl, li kien sar fl-1997[31]. Wara l-esperjenza li nkisbet bl-applikazzjoni ta’ l-Avviż ta’ l-1997, l-eżami jqis l-iżviluppi kemm fil-prattika tal-Kummissjoni[32] kif ukoll fil-ġurisprudenza reċenti[33]. L-eżami jfittex ukoll li tkun żgurata l-kompatibbiltà tar-regoli ta’ l-aċċess għall-fajl mar-regoli modernizzati ta’ l- antitrust u ta’ l-amalgamazzjonijiet, kif ukoll mal-Mandat preżenti ta’ l-Uffiċjali tas-Smigħ[34]. 24. Wara diskussjoni ma’ l-Istati Membri, fil-21 ta’ Ottubru l-Kummissjoni ppubblikat abbozz ta’ Avviż dwar ir-regoli ta’ l-aċċess għall-fajl tal-Kummissjoni fil-proċeduri ta’ l- antitrust u ta’ l-amalgamazzjonijiet [35] u nediet konsultazzjoni pubblika dwar l-abbozz. Tressqu madwar 20 kontribuzzjoni bħala risposta għal din il-konsultazzjoni, l-aktar mill-prattikanti legali, iżda wkoll mill-assoċjazzjonijiet tal-konsumaturi u tal-ħaddiema. 25. L-abbozz jipprovdi għall-kjarifika ta’ min għandu dritt legali għall-aċċess għall-fajl, għal liema informazzjoni jingħata l-aċċess, meta jsir l-aċċess, u l-proċeduri biex jiġi implimentat l-aċċess għall-fajl. Il-karatteristiċi ewlenin ta’ l-abbozz huma: - distinzjoni bejn id-dritt ta’ l-aċċess għall-fajl (għal dawk indirizzati minn SO) u l-aċċess għal dokumenti speċifiċi (għal dawk li jagħmlu l-ilment fil-proċeduri ta’ l- antitrust u għal partijiet oħrajn involuti fil-proċeduri ta’ l-amalgamazzjonijiet); - definizzjoni ta’ x’jikkostitwixxi il-“fajl tal-Kummissjoni” u distinzjoni ċara bejn dokumenti li huma aċċessibbli u dokumenti li mhumiex; - distinzjoni bejn il-proċeduri ta’ l- antitrust u dawk ta’ l-amalgamazzjonijiet fejn għandu x’jaqsam il-mument meta jingħata l-aċċess għall-fajl; - deskrizzjoni tal-proċeduri għat-trattament ta’ informazzjoni konfidenzjali u biex ikun implimentat l-aċċess għall-fajl, kif ukoll tal-proċedura biex tinstab soluzzjoni għan-nuqqas ta’ ftehim dwar it-talbiet għal segretezza, inkluż ir-rwol ta’ l-Uffiċjal tas-Smigħ. B – L-APPLIKAZZJONI TA’ L-ARTIKOLI 81, 82 U 86 1. L-ABBUż TAL-POżIZZJONIJIET DOMINANTI (L-ARTIKOLU 82 KE) 1.1 Id-Deċiżjonijiet CEWAL 26. Fit-28 ta’ April, il-Kummissjoni adottat deċiżjoni li timponi multa ta’ € 3.4 miljun fuq Compagnie Maritime Belge (‘CMB’), kumpanija Belġjana tal-bastimenti. Il-multa ġiet imposta minħabba r-rwol tas-CMB fl-imġiba abbużiva min-naħa tal-grupp internazzjonali tat-tbaħħir, Associated Central West Africa Lines (Cewal, il-Linji Assoċjati ta’ l-Afrika tal-Punent Ċentrali), li s-CMB hija membru tagħha, fl-aħħar tas-snin tmenin[36]. 27. Deċiżjoni ta’ qabel[37], fejn il-Kummissjoni kienet diġà imponiet il-multi fuq erba’ membri tal-Cewal, inkluża s-CMB, kienet ġiet parzjalment annullata mill-Qorti tal-Ġustizzja (ECJ – European Court of Justice ) fejn kellhom x’jaqsmu l-multi[38]. L-ECJ qieset li l-Kummissjoni għamlet żball proċedurali billi ma ndikatx b’mod ċar fid-dikjarazzjoni ta’ l-oġġezzjonijiet li saret qabel id-deċiżjoni li kienet biħsiebha timponi l-multi fuq il-membri individwali tal-Cewal. 28. Sabiex il-ksur ma jitħalliex mingħajr sanzjoni (l-appell kontra s-sejbiet tal-ksur kien ġie miċħud kemm mis-CFI u mill-ECJ) il-Kummissjoni adottat deċiżjoni ġdida li imponiet multa fuq is-CMB wara proċedura ġdida skond dak li sabet l-ECJ[39].Din id-deċiżjoni hija għal kollox ibbażata fuq is-sejbiet sostantivi tad-deċiżjoni oriġinali. 29. Il-kalkolu tal-multa huwa bbażat fuq valutazzjoni ta’ l-impatt ta’ l-imġiba illegali tas-CMB meta mqabbla ma’ l-involviment tal-membri l-oħrajn tas-Cewal. Ġiet imposta multa aktar baxxa milli fid-deċiżjoni oriġinali, minħabba li ċerti ċirkustanzi aggravanti li kienu jeżistu fi żmien dik id-deċiżjoni ma baqgħux jitqiesu. Il-Clearstream [40] 30. Fit-2 ta’ Ġunju, il-Kummissjoni adottat deċiżjoni fejn sabet li Clearstream Banking AG u l-kumpanija parent tagħha Clearstream International SA (“Clearstream”) kisru l-Artikolu 82 KE billi rrifjutaw li jipprovdu servizzi ta’ l-ikklerjar u l-issettiljar tat-titoli bejn pajjiż u ieħor[41] lil Euroclear Bank SA (“Euroclear Bank”) u billi applikaw prezzijiet diskriminatorji bi ħsara għal dan il-klijent. 31. Clearstream Banking AG hija l-unika Wertpapiersammelbank (Depożitarju Ċentrali tat-titoli[42]) fil-Ġermanja. Il-Kummissjoni qieset li matul iż-żmien ta’ referenza konċernat, jiġifieri mill-1997 sa l-2001 kollu, Clearstream kellha pożizzjoni dominanti biex tipprovdi servizzi ta’ l-ikklerjar u ta’ l-issettiljar tat-titoli min-naħa għall-oħra tal-fruntiera lill-intermedjarji li jinsabu fi Stati Membri oħrajn. 32. Iċ-ċaħda tal-provvista kellha x’taqsam ma’ ishma rreġistrati[43] maħruġa skond il-liġi Ġermaniża. Filwaqt li l-liġi tal-kompetizzjoni tagħraf il-libertà tal-kumpaniji li jagħżlu b’mod ħieles lis-sħab tagħhom fil-kummerċ, il-kumpaniji li huma f’pożizzjoni dominanti għandhom responsabbiltà speċjali. Fil-każ preżenti, l-imġiba ta’ Clearstream ikkwalifikat bħala rifjut li tipprovdi minħabba li: - Clearstream Banking AG hija l-unika kustodju aħħari tat-titoli Ġermaniżi li jinżammu f’kustodja kollettiva mħarsa, li hija l-unika forma sinifikanti ta’ kustodja llum għat-titoli innegozjati. Id-dħul ta’ operaturi ġodda f’din l-attività mhuwiex realistiku għall-ġejjieni previdibbli. Għalhekk, Clearstream Banking AG tista’ tiġi kkwalifikata bħala sieħeb kummerċjali li ma jistax jiġi evitat; - Euroclear Bank ma setax hu stess jagħti s-servizzi li kien qiegħed jitlob; u - L-imġiba ta’ Clearstream kellha l-effett li xxekkel l-abilità tal-Euroclear Bank li jipprovdi servizzi effiċjenti ta’ l-ikklerjar u ta’ l-issettiljar tat-titoli minn pajjiż għall-ieħor lil klijenti fis-suq uniku. 33. Il-Euroclear Bank kiseb is-servizzi li kien qiegħed ifittex f’Novembru 2001, aktar minn sentejn wara li talabhom. Matul dan il-perjodu kollu, Clearstream Banking AG ċaħdet lill-Euroclear Bank l-ikklerjar u l-issettiljar għall-ishma rreġistrati tas-servizzi. Dan id-dewmien minn Clearstream fir-rigward tal-Euroclear Bank jikkuntrasta mad-dewmien tas-soltu ta’ mhux aktar minn erba’ xhur li matulu klijenti oħrajn komparabbli ngħataw is-servizzi ta’ kklerjar u ssetiljar. 34. Fir-rigward tad-diskriminazzjoni fil-prezzijiet, il-Kummissjoni sabet li, bejn Jannar 1997 u Jannar 2002, Clearstream talbet lil Euroclear Bank, għal servizzi ekwivalenti, prezz ogħla għal kull tranżazzjoni milli talbet lil depożitarji tat-titoli oħrajn minn barra l-Ġermanja. Il-Kummissjoni eżaminat fid-dettall il-kontenut tas-servizzi u l-ispejjeż biex dawn jiġu provduti sabiex tistabbilixxi jekk id-differenza fil-prezz setgħetx tkun iġġustifikata, u kkonkludiet illi dan ma kienx il-każ. 35. Il-Kummissjoni ddeċidiet li ma timponix multi. Fost fatturi oħrajn, il-Kummissjoni qieset li m’hemm l-ebda ġurisprudenza Komunitarja li tittratta l-analiżi tal-kompetizzjoni fejn għandhom x’jaqsmu l-ikklerjar u l-issettiljar. Ukoll, hemm dibattitu mifrux sew dwar l-ikklerjar u l-issettiljar f’istituzzjonijiet u fora differenti sabiex jiġi definit aħjar ir-rwol tal-protagonisti differenti fl-industrija. Il-Microsoft 36. Fl-24 ta’ Marzu, il-Kummissjoni adottat deciżjoni ta’ projbizzjoni b’multi kontra l-Korporazzjoni Microsoft (“Microsoft”) b’applikazzjoni ta’ l-Artikolu 82 KE.[44] Din id-deċiżjoni kkonkludiet li l-Microsoft kienet abbużat mill-pożizzjoni dominanti tagħha fis-suq tas-sistemi ta’ operazzjoni tal-kompjuters personali[45] b’żewġ modi. 1) Billi rrifjutat li tipprovdi informazzjoni dwar l-interoperabilità 37. Il-Microsoft żammet mill-kompetituri fis-suq tas-sistemi operattivi tas-servers tal- work groups , l-informazzjoni meħtieġa biex il-prodotti tagħhom jinteroperaw bis-sħiħ mas-sistema operattiva tal-kompjuters personali dominanti tal-Microsoft, il-Windows. Filwaqt li l-Microsoft qabel kienet żvelat din it-tip ta’ informazzjoni dwar l-interoperabilità meta daħlet fis-suq tas-sistemi operattivi tas-servers tal- work groups , kienet imbagħad adottat politika li tiċħad li tagħti informazzjoni ta’ dan ix-xorta lill-kompetituri tagħha, biex b’hekk fixklet il-livelli tal-provvista li kien hemm qabel. Fl-1998, il-Microsoft ċaħdet talba formali mis-Sun għal informazzjoni bħal din dwar l-interoperabilità . Fuq il-bażi ta’ stħarriġ estensiv fis-suq, il-Kummissjoni kkonkludiet illi l-informazzjoni konċernata kienet indispensabbli biex wieħed jikkompeti fis-suq tas-sistemi operattivi tas-servers tal- work groups u li billi rrifjutat li tagħtiha, il-Microsoft setgħet tistabbilixxi pożizzjoni dominanti, u kien hemm ir-riskju li telimina l-kompetizzjoni kollha li kien għad fadal f’dak is-suq. Il-Kummissjoni kkonkludiet ukoll li ċ-ċaħda tal-Microsoft li tipprovdi din l-informazzjoni llimitat l-iżvilupp tekniku bi preġudizzju għall-konsumaturi: kieku l-kompetituri kellhom aċċess għall-informazzjoni miċħuda, kieku setgħu jipprovdu prodotti ġodda u aħjar lill-konsumatur mingħajr ma jikkupjaw dak li kienet qed toffri l-Microsoft. 2) Permezz tar-rabta tal- Windows Media Player mal- Windows 38. Il-Microsoft għamlet ħsara lill-kompetizzjoni fis-suq ta’ l-i streaming media player billi rabtet prodott separat mas-sistema operattiva tal-kompjuters personali Windows dominanti tagħha – l-i streaming media player tagħha, jiġifieri il- Windows Media Player . Din il-prattika ta’ rbit wasslet biex il- Windows Media Player ikun preżenti kullimkien bħall-Windows, li b’mod artifiċjali ġiegħlet lill-fornituri tal-kontenut u lil dawk li jiżviluppaw is-softwer sabiex jiddependu fuq it-teknoloġija tal- Windows Media , u ma ppermettiex lil streaming media players rivali jikkompetu fuq il-mertu tal-prodotti tagħhom. Id-Deċiżjoni turi li l-Microsoft kisbet vantaġġ sew fuq il-kompetituri tagħha minn meta bdiet l-istrateġija ta’ l-irbit tagħha f’nofs l-1999 39. Il-Kummissjoni kkonkludiet li l-imġiba abbużiva tal-Microsoft ikkostitwiet ksur serju ħafna tar-regoli tal-kompetizzjoni ta’ l-UE u imponiet multa ta’ €497.196 miljun fuq il-Microsoft[46]. 40. Sabiex ittemm il-ksur tal-liġi, il-Kummissjoni obbligat lill-Microsoft tieħu dawn l-azzjonijiet ta’ rimedju ewlenin: - li tiżvela l-informazzjoni rilevanti dwar l-interoperabilità u tippermetti li din tintuża għall-iżvilupp ta’ prodotti kompatibbli tas-sistemi operattivi tas-servers tal-gruppi ta’ ħidma (“ir-rimedju ta’ l-interoperabilità”). - li tagħmel disponibbli verżjoni tas-sistema operattiva tal-kompjuters personali Windows li ma tinkludix il- Windows Media Player (“ir-rimedju tat-tneħħija ta’ l-irbit”). Il-manifatturi tal-kompjuters personali u l-konsumaturi b’hekk jistgħu jiksbu l- Windows bil- media player li jagħżlu huma. - Barra minn hekk, il-Microsoft kellha tressaq proposta biex jiġi stabbilit mekkaniżmu tal-monitoraġġ fil-forma ta’ fiduċjarju tal-monitoraġġ. Il-Microsoft ressqet proposta ta’ din ix-xorta. 41. Il-Microsoft ressqet applikazzjoni għall-annullament tad-deċiżjoni quddiem il-Qorti tal-Prim Istanza (CFI”)[47], kif ukoll applikazzjoni għal miżuri interim fejn fittxet is-sospensjoni tar-rimedju ta’ l-interoperabilità u tar-rimedju tat-tneħħija ta’ l-irbit sakemm ikun hemm deċiżjoni dwar l-applikazzjoni tagħha għall-annullament[48]. Il-Kummissjoni ddeċidiet li ma tipprovax tinforza dawn ir-rimedji sakemm toħroġ l-ordni tal-President tas-CFI dwar l-applikazzjoni tal-Microsoft għall-miżuri interim.[49] Fit-22 ta’ Diċembru, il-President ċaħad għalkollox l-applikazzjoni tal-Microsoft għal miżuri interim[50]. KAXXA 2: L-Applikazzjoni tar-regoli tal-kompetizzjoni ta’ l-UE għas-servizzi Ċellulari u ta’ l-Internet Broadband Fl-2004, il-kompetizzjoni fis-settur tal-mezzi tal-komunikazzjoni elettronika intensifikat u t-tkabbir kien qawwi f’xi wħud mis-sezzjonijiet tas-suq[51]. Fl-UE mkabbra ta’ 25 Stat Membru, iż-żewġ mexxejja ewlenin fejn għandu x’jaqsam it-tkabbir fis-settur kienu s-servizzi fissi tal- broadband u s-servizzi ċellulari. It-tkabbir fis-settur tal-broadband għadda lil dak fis-settur ċellulari. Fejn għandhom x’jaqsmu l-attivitajiet ta’ l-antitrust, il-Kummissjoni ffokat fuq dawn iż-żewġ sezzjonijiet ta’ importanza mill-akbar. Fil-kuntest tal-qafas regolatorju l-ġdid għall-mezzi tal-komunikazzjoni elettronika, li ilu japplika mill-25 ta’ Lulju 2003, il-politika tal-kompetizzjoni tkompli tokkupa rwol prominenti biex iġġib ir-regolazzjoni tas-settur aktar skond il-prinċipji tal-liġi tal-kompetizzjoni. Fil-kuntest tas-servizzi ta’ l-aċċess għall-internet bil-broadband, l-intervent tal-Kummissjoni fir-rigward ta’ kompressjoni tal-marġini (margin squeeze) mmexxi minn Deutsche Telekom wassal lil din ta’ l-aħħar – bħala l-operatur storiku u eżistenti tal-linji fissi fil-Ġermanja – biex tnaqqas b’mod sinifikanti t-tariffi tagħha għall-qsim tal-linji[52]. Fid-dawl ta’ dan it-tnaqqis fit-tariffi, il-Kummissjoni kienet f’pożizzjoni li tagħlaq l-investigazzjoni tagħha fl-allegat abbuż tal-pożizzjoni dominanti tad-Deutsche Telekom fis-suq fejn ikun provdut l-aċċess bil-broadband għan-netwerk fiss tal-mezzi tat-telekomunikazzjoni tagħha. Il-Kummissjoni aċċettat l-impenji tad-Deutsche Telekom li sa mill-1 ta’ April 2004 ma tibqax titlob prezzijiet għolja u li tibqa’ timxi hekk għat-tul.[53] Fir-rigward tal-mezzi tal-komunikazzjoni ċellulari, il-Kummissjoni ħarġet żewġ dikjarazzjonijiet ta’ oġġezzjonijiet fis-26 ta’ Lulju dwar ir-roaming internazzjonali fir-Renju Unit. L-oġġezzjonijiet kellhom x’jaqsmu mar-rati li ċċarġjaw l-O2 u l-Vodafone lil operaturi oħrajn tan-netwerks ċellulari għar-roaming internazzjonali fuq il-livell ta’ bejgħ bl-ingrossa. Fuq il-bażi ta’ l-investigazzjoni tagħha, il-Kummissjoni qieset li t-tnejn li huma kienu ċċarġjaw prezzijiet mhux ġusti u eċċessivi, il-Vodafone mill-1997 u mill-inqas sa Settembru 2003, u l-O2 mill-1998 mill-inqas sa Settembru.[54] Fl-aħħarnett, fejn għandhom x’jaqsmu s-servizzi tar-roaming internazzjonali ċellulari, il-Kummissjoni qiegħda tħares ukoll lejn l-effetti kompetittivi li jirriżultaw mill-ħolqien reċenti ta’ alleanzi strateġiċi ċellulari (bħall-“Freemove” jew l-i“Starmap”). | 1.2 Żviluppi oħrajn fil-każijiet u ċ-ċaħdiet ta’ l-ilmenti Interbrew (abbuż)[55] 42. Fit-30 ta’ April, il-Kummissjoni għalqet l-investigazzjonijiet tagħha ta’ l-Artikolu 82, li kienet bdiet fl-1999 fuq l-inizjattiva tagħha stess kontra l-prattika ta’ l-Interbrew N.V. (issa: “Inbev N.V.”) fir-rigward tal-bejjiegħa bl-ingrossa tal-birra Belġjani, wara li l-Interbrew għamlet għadd ta’ impenji. B’mod partikolari l-Interbrew intrabtet li temenda s-sistemi tagħha ta’ skontijiet u l-isħubija u l-ftehimiet tagħha mal-bejjiegħa bl-ingrossa b’tali mod li l-fornituri rivali m’għadhomx imrażżna milli jikkompetu b’mod effettiv ma’ l-Interbrew fil-Belġju. 43. L-Interbrew l-ewwel qablet li tagħmel is-sistema ta’ skontijiet skond il-volum standardizzata tagħha għalkollox trasparenti għall-bejjiegħa bl-ingrossa kollha minflok ma tipprovdihom biss bir-rata ta’ skont li tikkorrispondi mal-medda tal-volum li fihom jaqa’ x-xiri tagħhom tat-tipi differenti ta’ birra u r-rati li jikkorrispondu għall-meded tal-volum li jinsabu eżattament fuq u taħt dik il-medda. Sistema oħra ta’ skontijiet, speċifikament maħsuba għall-bejjiegħa bl-ingrossa li huma ppreparati li jbiegħu t-tipi differenti ta’ birra ta’ l-Interbrew fil-ħwienet tal-bejgħ bl-imnut marbuta tagħhom, ser tiġi wkoll emendata b’tali mod li l-iskontijiet mhux se jibqgħu jiżdiedu man-numru ta’ ħwienet marbuta tal-bejjiegħ bl-ingross iżda jirrappreżenta ammont fiss għal kull elettrolitru ta’ tip partikolari ta’ birra, ikun x’ikun in-numru ta’ ħwienet marbuta. 44. Skond il-ftehimiet ta’ sħubija ta’ l-Interbrew, l-Interbrew mhux ser jkollha aktar aċċess għad-data kummerċjali konfidenzjali tal-bejjiegħa bl-ingrossa u mhux ser ikollha d-dritt timblokka offerta ta’ kompetitur biex jixtri n-negozju tal-bejjiegħ bl-ingrossa u tagħmel l-offerta tagħha minflok (l-abolizzjoni tad-“dritt ta’ l-ewwel rifjut”). Fl-aħħarnett, fir-rigward tal-ftehimiet kummerċjali li permezz tagħhom l-Interbrew tagħti lill-bejjiegħa bl-ingrossa għadd ta’ inċentivi bħal appoġġ finanzjarju jew għodda l-aktar bħala tpattija għal attivitajiet promozzjonali, l-Interbrew aċċettat li a) tabolixxi kwalunkwe kondizzjoni meħtieġa ta’ esklużività ta’ prodott, b) tagħmel il-kriterji ta’ l-eliġibilità għalkollox trasparenti u c) tiċċara li l-istess inċentivi huma miftuħa għall-bejjiegħa bl-ingrossa kollha mingħajr eċċezzjoni. Scandlines v il-Port ta’ Helsingborg[56] u Sundbusserne v il-Port ta’ Helsingborg[57]. 45. Fit-23 ta’ Lulju, il-Kummissjoni ħadet żewġ deċiżjonijiet[58] fejn ċaħdet żewġ ilmenti iddepożitati mill-operaturi ta’ laneċ - Scandlines Sverige AB u Sundbusserne AS – kontra l-Port ta’ Helsingborg fl-Isvezja. Dawn iż-żewġ ilmenti paralleli kellhom x’jaqsmu ma’ allegati abbużi skond l-Artikolu 82 KE fejn għandhom x’jaqsmu ħlasijiet eċċessivi tal-port iċċarġjati mill-Port ta’ Helsingborg għas-servizzi provduti lill-operaturi tal-laneċ li huma attivi tul ir-rotta ta’ Helsingborg–Elsinore bejn l-Isvezja u d-Danimarka. 46. Wara investigazzjoni estensiva, il-Kummissjoni waslet għall-konklużjoni li l-evidenza disponibbli ma kinitx suffiċjenti biex jintwera sal-livell legali meħtieġ li l-prezzijiet konċernati kienu eċċessivi. Id-deċiżjonijiet jindikaw diffikultajiet aktar ġenerali fl-applikazzjoni ta’ l-Artikolu 82 KE f’każijiet ta’ prezzijiet eċċessivi, b’mod partikolari fil-każijiet fejn mhu disponibbli l-ebda punt ta’ referenza utli. Minħabba li l-ġurisprudenza eżistenti dwar din il-kwistjoni hija pjuttost limitata[59], id-deċiżjonijiet jipprovdu, fost l-oħrajn, elementi li għandhom jitqiesu meta jiġi ddeterminat il-valur ekonomiku ta’ servizz u jekk prezz hux eċċessiv/inġust u għalhekk jikkostitiwixxi abbuż ta’ pożizzjoni dominanti fit-tifsira ta’ l-Artikolu 82 KE. Ir-Rati Tat-Terminazzjoni tal-KPN Mobile[60] 47. Il-Kummissjoni għarrfet lill-imħarrkin li l-MCI kienet irtirat l-ilment tagħha fil-21 ta’ Ottubru, u li l-Kummissjoni ma kinitx qed tikkunsidra tiħux aktar passi f’dan il-każ. F’dan il-każ, kienet inħarġet dikjarazzjoni ta’ l-oġġezzjonijiet fit-22 ta’ Marzu 2002 fejn ġie allegat li l-KPN Mobile kienet qed tirrifjuta li tipprovdi interkollegament dirett lill-operaturi indipendenti u li kienet qiegħda twettaq kompressjoni tal-marġini bejn ir-rati bl-ingrossa tat-telefonati lejn telefowns ċellulari u l-prezzijiet bl-imnut għas-servizzi tan-netwerk ċellulari virtwali privat (MVPN – mobile virtual private network ). Meta ddeċidet li ma tkomplix il-każ ex officio il-Kummissjoni qieset li l-intervent min-naħa tar-regolatur Olandiż OPTA sadanittant kien wassal biex il-KPN Mobile tagħmel offerta raġonevoli għal interkollegament dirett. Ir-rati bl-ingrossa għal interkollegament ċellulari fl-Olanda kienu naqsu wkoll u l-OPTA kienet fil-proċess li tanalizza aktar is-swieq għat-terminazzjoni fuq netwerks individwali ċellulari fl-Olanda fil-kuntest tal-qafas regolatorju l-ġdid għall-mezzi tal-komunikazzjoni elettronika li ġie implimentat fl-Olanda fir-Rebbiegħa ta’ l-2004. Fl-aħħarnett, fl-investigazzjoni tagħha l-Kummissjoni kienet waslet għall-konklużjoni li fil-kuntest speċifiku tas-servizzi tal-MVPN l-eżistenza ta’ strateġija ta’ kompressjoni tal-marġini skond l-Artikolu 82 KE ma setgħetx tiġi stabbilita b’mod xieraq. B2/Telia[61] 48. F’Novembru 2004, B2 Bredband AB (B2) irtirat l-ilment tagħha kontra TeliaSonera AB, l-operatur storiku u eżistenti tal-mezzi tat-telekomunikazzjoni fl-Isvezja. Il-Kummissjoni sussegwentament għalqet il-każ tagħha. F’Diċembru 2003, il-Kummissjoni ħarġet dikjarazzjoni ta’ l-oġġezzjonijiet kontra t-TeliaSonera, fejn allegat li l-kumpanija kienet abbużat mill-pożizzjoni dominanti tagħha billi kienet qed tagħmel prezzijiet maħsuba biex jeqirdu l-kompetizzjoni meta għamlet offerta għal kuntratt ewlieni għall-kostruzzjoni biex ikun provdut l-aċċess għall-Internet b’veloċità għolja f’Malmö. Il-Kummissjoni argumentat li l-offerta tat-TeliaSonera għal dak il-kuntratt kienet stabbilita apposta bi prezz irħas mill-ispejjeż u ma ħallietx lill-operatur jirkupra l-investimenti u l-ispejjeż li ġejjin mill-proviżjon ta’ infrastrutturi u s-servizzi li jinsabu fil-kuntratt u li billi stabbiliet prezz daqshekk baxx, it-TeliaSonera ma ħallietx l-iżvilupp ta’ infrastruttura alternattiva u d-dħul ta’ fornituri tas-servizzi li jikkompetu magħha. Madankollu, investigazzjoni addizzjonali wara l-ħruġ tad-dikjarazzjoni ta’ l-oġġezzjonijiet wasslet lill-Kummissjoni biex tikkonkludi li ma setax jiġi stabbilit b’ċertezza suffiċjenti li t-TeliaSonera kellha pożizzjoni dominanti fis-suq rilevanti fiż-żmien meta tressqet l-offerta. 2. IL-KARTELS KAXXA 3: Stampa ġenerali ta’ l-infurzar kontra l-kartels assolutament ipprojbiti Matul l-2004, il-Kummissjoni żammet l-enfasi tagħha fuq l-attività kontra l-kartels stabbilita fit-tliet snin ta’ qabel billi ħarġet 6 deċiżjonijiet oħra kontra l-ftehimiet orizzontali illegali, u li jinvolvu madwar 30 kumpanija. Dawn il-każijiet kienu: il-pajpijiet tar-ram tal-plaming , sodium gluconate , il-birra Franċiża, it-tabakk mhux ipproċessat ta’ Spanja, il-labar tal-ħjata ibsin u l-klorur tal-kolin[62]. Ġew imposti multi li b’kollox laħqu aktar minn EUR 390 miljun f’dawn id-deċiżjonijiet. Matul din is-sena kien hemm għadd ta’ żviluppi fil-ġlieda kontra l-kartels. B’mod partikolari ta’ min isemmi tliet aspetti, jiġifieri l-iżviluppi fil-qasam tal-klemenza, il-konsegwenzi għall-infurzar kontra l-kartels ta’ l-introduzzjoni tar-Regolament 1/2003 u l-kjarifika tar-regoli li jiggvernaw il-privileġġ legali. Il-Klemenza L-avviż ta’ klemenza ta’ l-2002 [63] kompla jkun għodda importanti ta’ infurzar. L-għadd kbir ta’ każijiet iġġenerati mill-avviż ta’ klemenza ta’ l-2002 juri li huwa ħafna effettiv, u bil-wisq aktar mill-avviż ta’ klemenza ta’ l-1996. Il-parti l-kbira tal-każijiet li issa waslu fl-istadju tad-deċiżjoni huma pproċessati skond l-avviż ta’ l-2002[64]. Ir-Regolament (KE) Nru 1/2003 Id-dħul fis-seħħ tar-Regolament 1/2003 f’Mejju[65] saħħaħ b’mod notevoli s-setgħat ta’ investigazzjoni tal-Kummissjoni. Ta’ min jenfasiżża tliet aspetti ewlenin. L-ewwelnett, ir-Regolament jestendi s-setgħat ta’ investigazzjoni tal-Kummissjoni biex jinkludu postijiet minbarra l-postijiet tal-kummerċ, inklużi r-residenzi privati tal-membri ta’ l-istaff ta’ intrapriża minħabba suspett raġonevoli li r-rekords kummerċjali jkunu qed jinżammu f’postijiet bħal dawn[66]. Din l-azzjoni tista’ tiġi esegwita biss b’awtorizzazzjoni minn qabel mill-awtorità ġudizzjarja nazzjonali ta’ l-Istat Membru konċernat. It-tieni, is-setgħat tat-tiftix tal-Kummissjoni huma msaħħa mill-abilità tagħha li tissiġilla l-postijiet tal-kummerċ għaż-żmien meħtieġ biex twettaq l-investigazzjoni[67]. It-tielet, il-Kummissjoni ngħatat is-setgħat espliċiti li tintervista lil kwalunkwe persuna naturali jew legali, li taċċetta li tiġi intervistata, għall-fini ta’ investigazzjoni[68]. Il-privileġġ legali Wara appell mill-Kummissjoni, il-President tal-Qorti tal-Ġustizzja annulla, permezz ta’ ordni tas-27 ta’ Settembru[69] is-sospensjoni (parzjali) ta’ l-operazzjoni ta’ deċiżjoni tal-Kummissjoni li tiċħad talba għal privileġġ legali li qabel kien ġie ordnat mill-President tal-Qorti tal-Prim Istanza[70] fil-każ. Invilopp li kien fih uħud mid-dokumenti maqbuda waqt l-ispezzjoni iżda li l-partijiet qalu li kienu koperti mill-privileġġ legali[71], u li kien inżamm fir-Reġistru tal-Qorti tal-Prim Istanza, ingħata lura lill-Kummissjoni. L-ECJ innotat l-impenn tal-Kummissjoni li ma tiżvelax id-dokumenti li kienu s-suġġett tat-tilwima lil partijiet terzi sal-konklużjoni tal-proċeduri ewlenin. Ladarba l-metodu l-ġdid imressaq mill-partijiet fir-rigward ta’ l-ambitu tal-privileġġ legali ma ġiex ikkonfermat mill-Qrati, il-Kummissjoni tkompli tieħu ħsieb l-ispezzjonijiet, bħal qabel, fuq il-bażi tal-ġurisprudenza stabbilita[72] li fil-fehma tal-Kummissjoni għadha valida u xierqa. Il-pajpijiet tar-ram tal-plaming[73] 49. Fit-3 ta’ Settembru, il-Kummissjoni adottat deċiżjoni fejn sabet li l-produtturi Ewropej ewlenin tal-pajpijiet tar-ram tal-plaming, Boliden AB (flimkien mal-kumpaniji li qabel kienu s-sussidjarji tagħha Boliden Fabrication AB u Boliden Cuivre & Zinc S.A.), Halcor S.A., HME Nederland BV, IMI plc (flimkien mal-kumpaniji li (qabel) kienu s-sussidjarji tagħha IMI Kynoch Ltd. u IMI Yorkshire Copper Tube Ltd.), KM Europa Metal AG (flimkien mas-sussidjarji li huma għalkollox il-proprjetà tagħha Europa Metalli SpA u Tréfimétaux SA), Mueller Industries, Inc. (flimkien mas-sussidjarji tagħha WTC Holding Company, Inc., Mueller Europe Ltd., DENO Holding Company, Inc. u DENO Acquisition EURL), Outokumpu Oyj (flimkien mas-sussidjarja li hija għalkollox il-proprjetà tagħha Outokumpu Copper Products Oy) u Wieland Werke AG (flimkien mas-sussidjarji tagħha Austria Buntmetall AG u Buntmetall Amstetten Ges.m.b.H.), kienu kisru r-regoli tal-kompetizzjoni tal-Komunità Ewropea billi ftiehmu biex jiffissaw il-prezzijiet u jaqsmu s-swieq bejniethom fis-suq taż-ŻEE tal-pajpijiet tar-ram tal-plaming. Wara investigazzjoni li bdiet fl-2001, il-Kummissjoni stabbiliet li l-ksur dam min-nofs l-1988 sal-bidu ta’ l-2001. 50. Il-prodott rilevanti jintuża l-aktar għall-installazzjonijiet ta’ l-ilma, taż-żejt, tal-gass u tas-sħana fl-industrija tal-kostruzzjoni. Il-klijenti ewlenin għall-pajpijiet tal-plaming huma d-distributuri, il-bejjiegħa bl-ingrossa u l-bejjiegħa bl-imnut, li jbiegħu il-pajpijiet tal-plaming lil dawk li jinstallawhom u lil konsumaturi aħħarija oħrajn. Il-valur tas-suq aggregat tal-pajpijiet tar-ram tal-plaming normali (EUR 970,1 miljun) u dawk miksijin bil-plastik (EUR 180,9 miljun) jlaħħaq għal EUR 1.151 miljun (fiż-ŻEE fl-2000). 51. L-ammont totali tal-multi imposti fuq l-intrapriżi f’dan il-każ kien ta’ ~ EUR 222,3 miljun. Ħlief għall-HME Nederland BV, dawk kollha indirizzati mid-deċiżjoni kkooperaw mal-Kummissjoni fl-investigazzjoni tagħha skond l-Avviż ta’ Klemenza ta’ l-1996. Il-Kummissjoni tat l-immunità mill-multi lill-grupp Mueller, tnaqqis ta’ 50% mill-multa lill-Outokumpu, 35% lill-grupp KME u lill-grupp Wieland, 15% lill-Halcor u 10% lill-grupp IMI u lill-grupp Boliden għall-kooperazzjoni tagħhom. L-ogħla multa kienet imposta fuq il-kumpaniji tal-grupp KME, total ta’ EUR 67,08 miljun. Il-grupp Wieland irċieva multa ta’ EUR 27,8411 miljun, il-grupp IMI ta’ EUR 44,98 miljun, l-Outokumpu ta’ EUR 36,14 miljun, il-Boliden ta’ EUR 32,6 miljun, il-Halcor ta’ EUR 9,16 miljun u l-HME ta’ EUR 4,49 miljun. L-Outokumpu u l-KME ġew ippremjati b’fattur li jtaffi għall-kooperazzjoni tagħhom barra l-Avviż ta’ Klemenza ta’ l-1996. L-Outokumpu kienet l-ewwel intrapriża li żvelat li l-perjodu kollu li matulu dam il-kartell kien ta’ aktar minn 12-il sena, il-KME kienet l-ewwel li żvelat evidenza deċiżiva fejn għandha x’taqsam il-kooperazzjoni li tikkonċerna l-pajpijiet tar-ram tal-plaming miksijin bil-plastik. Min-naħa l-oħra, l-Outokumpu ġiet penalizzata minn fattur aggravanti għal ksur ripetut, minħabba li kienet indirizzata minn deċiżjoni oħra tal-Kummissjoni li kkundannat kartell fis-settur ta’ l-azzar abjad fl-1990, u rċeviet żjieda bħala deterrent. Is- sodium gluconate [74] 52. Fid-29 ta’ Settembru, il-Kummissjoni mmultat EUR 19.04 miljun lil erba’ kumpaniji tal-Grupp Jungbunzlauer għas-sehem tagħhom fl-iffissar tal-prezz u fit-tqassim tas-suq tas- sodium gluconate , kimika li prinċipalment tintuża biex jitnaddaf il-metall u l-ħġieġ. 53. Id-deċiżjoni tissupplimenta l-ewwel deċiżjoni adottata fl-2001[75] li stabbiliet li sitt intrapriżi, inkluża kumpanija waħda mill-Grupp Jungbunzlauer, mexxew kartell sigriet mill-1987 sa l-1995. Dwar il-kumpanija tal-Grupp Jungbunzlauer, id-deċiżjoni adottata fl-2001 ġiet irtirata fl-2002 minħabba żball fattwali fir-raġunijiet għad-deċiżjoni fir-rigward tar-responsabbiltà tagħha għall-ksur. 54. Il-partijiet tal-kartell tas- sodium gluconate kienu responsabbli għall- produzzjoni kważi kollha tad-dinja. Il-ksur kien serju ħafna u l-Jungbunzlauer kisret ir-regoli Komunitarji tal-kompetizzjoni għal seba’ snin. Fid-definizzjoni ta’ l-ammont tal-multa, il-Kummissjoni qieset id-daqs limitat tas-suq tas- sodium gluconate. Aktar minn hekk, il-Jungbunzlauer irċeviet tnaqqis ta’ 20% mill-multa tagħha minħabba li kkooperat mal-Kummissjoni skond l-Avviż ta’ Klemenza ta’ l-1996. Il-Birra Franċiża [76] 55. Fid-29 ta’ Settembru, il-Kummissjoni adottat deċiżjoni ta’ projbizzjoni bil-multi fuq il-bażi ta’ l-Artikolu 81 (1) tat-Trattat KE kontra żewġ gruppi li jagħmlu l-birra, il-Brasseries Kronenbourg u dik li dak iż-żmien kienet il-kumpanija omm, il-Groupe Danone fuq naħa waħda, u l-Heineken France (preċedentement “Sogebra”) u l-kumpanija omm tagħha Heineken N.V. fuq in-naħa l-oħra, minħabba li daħlu fi ftehim “armistizju” bl-għan li jibbilanċjaw is-settur “ta’ barra mid-dar”[77] fi Franza bejn iż-żewġ gruppi u jtemmu gwerra ta’ akkwisti fir-rigward tal-bejjiegħa bl-ingrossa tax-xorb bejn iż-żewġ gruppi. Madankollu, il-ftehim qatt ma ġie implimentat. 56. Ġeneralment, il-ksur tqies bħala wieħed serju. Il-Kummissjoni imponiet multa ta’ miljun Euro fuq il-Heineken France u l-Heineken N.V. Multa ta’ EUR 1.5 miljun ġiet imposta fuq il-Groupe Danone u l-Brasseries Kronenbourg, u r-reċidività nżammet bħala ċirkustanza aggravanti fid-determinazzjoni ta’ din il-multa. It-Tabakk mhux ipproċessat ta’ Spanja[78] 57. Fl-20 ta’ Ottubru, il-Kummissjoni imponiet multi li b’kollox telgħu għal 20 miljun euro fuq erba’ kumpaniji Spanjoli li jipproċessaw it-tabakk mhux ipproċessat (Cetarsa, Agroexpansión, World Wide Tobacco España u Taes) kif ukoll fuq kumpanija Taljana li tipproċessa t-tabakk mhux ipproċessat (Deltafina) talli daħlu fi ftehim antikompetittiv li kellu l-għan li jiffissa l-prezz medju massimu li għandhom iħallsu lill-produtturi tat-tabakk mhux ipproċessat fi Spanja flimkien mal-kwantitajiet ta’ tabakk mhux ipproċessat li għandhom jixtru. Il-kartell dam mill-1996 sa l-2001. Mill-1998, il-kumpaniji li jipproċessaw implimentaw sistema sofistikata ta’ nfurzar u monitoraġġ. Mill-1999, ftiehmu wkoll bejniethom il-medda tal-prezzijiet għat-tabakk mhux ipproċessat li mbagħad għandhom jinnegozjaw mar-rappreżentanti tal-produtturi għall-introduzzjoni fil-kuntratti standard tal-koltivazzjoni, li jipprovdu qafas biex ikun stabbilit il-prezz finali tat-tabakk mhux ipproċessat fil-mument tal-konsenja. Il-kumpaniji omm ta’ l-Agroexpansión u tal-WWTE tqiesu responsabbli flimkien u separatament għall-imġiba tas-sussidjarji tagħhom. 58. Fl-istess deċiżjoni, il-Kummissjoni pprojbiet ukoll kartell li kien jinvolvi l-assoċjazzjonijiet li jirrappreżentaw lill-kumpaniji li jipproduċu t-tabakk mhux ipproċessat (ASAJA, UPA, COAG u CCAE). Il-Kummissjoni sabet li dawn ftiehmu matul l-istess perjodu dwar il-meded tal-prezzijiet u l-prezzijiet minimi tat-tabakk mhux ipproċessat li mbagħad kellhom jinnegozjaw kollettivament ma’ dawk li jipproċessaw it-tabbakk meta jiddiskutu l-kuntratti standard tal-koltivazzjoni u imponiet fuqhom multa simbolika ta’ 1,000 euro kull wieħed biex jittieħed f’kunsiderazzjoni r-rwol li għandu l-qafas regolatorju fuq l-imġiba tagħhom. Din iċ-ċirkustanza tqieset ukoll bħala ċirkustanza skużanti fid-determinazzjoni tal-multi tal-kumpaniji li jipproċessaw it-tabbakk. Il-Labar tal-ħjata ibsin[79] 59. Fid-Deċiżjoni tagħha, adottata fis-26 ta’ Ottubru, il-Kummissjoni sabet li tliet intrapriżi u s-sussidjarji rispettivi tagħhom, jiġifieri William Prym GmbH & Co. KG u Prym Consumer GmbH & Co. KG, Coats Holdings Ltd u J & P Coats Ltd, Entaco Ltd u Entaco Group Ltd daħlu f’serje ta’ ftehimiet bil-miktub, formalment bilaterali, bejn l-10 ta’ Settembru 1994 u l-31 ta’ Diċembru 1999, li fil-prattika kienu ftehim tripartitiku li taħtu dawk l-intrapriżi qasmu jew ikkontribwew biex jinqasmu s-swieq tal-prodotti (għall-prodotti ibsin tal-ħjata) u s-swieq ġeografiċi (għal-labar tal-ħjata). Ukoll, l-intrapriżi ħadu sehem f’laqgħat bilaterali jew trilaterali bejn l-10 ta’ Mejju 1993 u t-8 ta’ Novembru 2001. 60. Il-Kummissjoni bbażat id-deċiżjoni tagħha, b’mod partikolari, fuq l-eżistenza tal-klawsoli interkondizzjonali li jinsabu fis-serje ta’ ftehimiet msemmija aktar ’il fuq. Dawn il-klawsoli kienu mġedda maż-żmien. 61. Il-Kummissjoni identifikat tliet swieq rilevanti għall-prodotti: i) is-suq Ewropew għal-labar tal-ħjata bl-idejn u tas-snajja’ (inklużi l-labar speċjali), li fih sar il-qsim tas-suq tal-prodott u dak ġeografiku, ii) is-suq Ewropew ta’ “prodotti oħrajn tal-ħjata u tan-nitting inklużi l-labar tar-ras, il-labar tan-nitting” u iii) is-suq Ewropew għal prodotti oħrajn tal-ħjata ibsin inklużi żippijiet u qafliet oħrajn, li fil-każ taż-żewġ prodotti l-qsim tas-suq tal-prodott sar biss mill-10 ta’ Settembru 1997 sat-13 ta’ Marzu 1997. 62. Il-ksur kien minnu nnifsu serju ħafna minħabba li kellu x’jaqsam mal-qsim tas-suq tal-prodott u tas-suq ġeografiku bejn is-swieq differenti. Il-ftehimiet dwar il-qsim tas-suq tal-prodott intervjenew f’livelli differenti tas-suq, jiġifieri l-manifattura u d-distribuzzjoni (kemm fuq il-livell tal-bejgħ bl-ingrossa kif ukoll dak tal-bejgħ bl-imnut) minħabba li Coats kien prinċipalment distributur tal-labar tal-ħjata, iżda kien qed jikkompeti fuq il-livell tal-bejgħ bl-imnut ma’ Prym u Entaco bil-marka tal-fabbrika tiegħu tal-labar tal-ħjata għall-bejgħ bl-imnut “Milward”. 63. Skond l-Avviż ta’ Klemenza ta’ l-1996, il-Kummissjoni tat lill-Entaco tnaqqis ta’ 100% mill-multa li inkella kienet ser tiġi imposta talli informat lill-Kummissjoni bl-eżistenza tal-ftehimiet tal-qsim tas-suq u talli ressqet evidenza deċiżiva li mingħajrha setgħu ma ġewx stabbiliti. Coats u Prym, li kienu responsabbli flimkien u separatament mas-sussidjarji rispettivi tagħhom, ingħataw multa ta’ EUR 30 miljun kull wieħed. Il-klorur tal-kolin[80] 64. Fid-9 ta’ Diċembru, il-Kummissjoni adottat deċiżjoni kontra Akzo Nobel N.V., Akzo Nobel Nederland B.V., Akzo Nobel Chemical Internationals B.V., Akzo Nobel Chemicals B.V. u Akzo Nobel Functional Chemicals B.V., flimkien u separatament, kontra BASF A.G., Bioproducts Incorporated, Chinook Group Limited Partnership u Chinook Group Limited, flimkien u separatament, u kontra DuCoa L.P. u UCB S.A. 65. Dawn l-intrapriżi kisru r-regoli tal-kompetizzjoni Ewropej billi ħadu sehem f’kartell fl-industrija tal-klorur tal-kolin. Sa fejn għandha x’taqsam iż-ŻEE, il-kartell tal-klorur tal-kolin kien jitħaddem fuq żewġ livelli differenti, iżda relatati mill-qrib, il-livell globali u dak Ewropew. Fuq il-livell globali, il-produtturi kollha soġġetti għal din il-proċedura ħadu sehem f’attivitajiet anti-kompetittivi li jikkonċernaw iż-ŻEE bejn Ġunju 1992 u April 1994. Dawn l-attivitajiet inkludew it-twaqqif u ż-żjieda tal-prezzijiet madwar id-dinja, l-allokazzjoni tas-swieq madwar id-dinja, il-kontroll tad-distributuri u dawk li jittrasformaw il-prodott u l-iskambju ta’ informazzjoni kummerċjalment sensittiva. 66. Il-produtturi ta’ l-Amerika ta’ Fuq ma ħadux sehem f’serje ta’ laqgħat anti-kompetittivi oħra li saru strettament bejn il-produtturi Ewropej biex jikkoordinaw l-imġiba tagħhom fis-suq Ewropew. Dawn il-laqgħat saru fil-perjdou bejn Marzu 1994 u Ottubru 1998. L-attivitajiet inkludew it-twaqqif u ż-żjieda fil-prezzijiet (kemm għaż-ŻEE kollha, għal swieq partikolari nazzjonali kif ukoll għal klijenti individwali), l-allokazzjoni tal-klijenti individwali fost l-intrapriżi parteċipanti, l-allokazzjoni ta’ l-ishma tas-suq għal kull intrapriża għas-suq kollu taż-ŻEE, il-kontroll tad-distributuri u dawk li jittrasformaw il-prodott u l-iskambju ta’ informazzjoni li hija kummerċjalment sensittiva. 67. Id-daqs tas-suq dinji għall-klorur tal-kolin, li jintuża l-aktar fl-industrija ta’ l-għalf ta’ l-annimali, kien stmat għal EUR 183,7 miljun fl-1997, l-aħħar sena sħiħa tal-ksur, biż-ŻEE tlaħħaq għal EUR 52,6 miljun. Matul il-perjodu ta’ l-investigazzjoni, il-produtturi involuti fil-ksur ikkontrollaw aktar minn 80% tas-suq dinji. Il-produtturi Ewropej konċernati kkontrollaw qrib it-80% taż-żona taż-ŻEE. 68. Il-produtturi ta’ l-Amerika ta’ Fuq temmew l-parteċipazzjoni tagħhom fil-ksur fi tmiem il-laqgħa globali li saret bejn l-14 u l-20 ta’ April 1994. L-ewwel azzjoni li ħadet il-Kummissjoni biex tinvestiga l-ksur kienet fis-26 ta’ Mejju 1999. Minħabba li din l-azzjoni seħħet aktar minn ħames snin wara li l-produtturi ta’ l-Amerika ta’ Fuq kienu temmew il-parteċipazzjoni tagħhom fil-ksur, ma ġiet imposta l-ebda multa fuq il-produtturi ta’ l-Amerika ta’ Fuq, Bioproducts, Chinook u DuCoa. 69. Il-Kummissjoni imponiet il-multi li ġejjin fuq il-produtturi Ewropej: EUR 20,99 miljun b’mod konġunt u separatament fuq Akzo Nobel N.V, Akzo Nobel Nederland B.V., Akzo Nobel Chemicals International B.V., Akzo Nobel Chemicals B.V. u Akzo Nobel Functional Chemicals B.V., EUR 34,97 miljun fuq BASF A.G. u EUR 10,38 miljun fuq UCB S.A.. 3. Ftehimiet oħrajn u prattika miftiehma oħra 3.1 Id-deċiżjonijiet tal-Kummissjoni Air France/Alitalia[81] 70. Fis-7 ta’ April, il-Kummissjoni approvat l-alleanza bejn l-Air France u l-Alitalia bla ħsara għal rabtiet sostantivi min-naħa tal-partijiet. Il-kondizzjonijiet imposti fid-deċiżjoni għandhom l-għan li jnaqqsu l-barrieri għad-dħul u jipprovdu lill-parteċipanti l-ġodda b’opportunità reali li jistabbilixxu rwieħhom bħala kompetituri kredibbli. Il-Kummissjoni identifikat seba’ rotot li jikkoinċidu fejn l-għaqda tal-forzi ta’ l-Air France u ta’ l-Alitalia telimina l-kompetizzjoni jew tnaqqasha b’mod sinifikanti. Dawn huma: Pariġi-Milan, Pariġi-Ruma, Pariġi -Venezja, Pariġi-Firenze, Pariġi-Bolonja, Pariġi-Napli u Milan-Lyon, fejn qabel l-alleanza, l-Air France u l-Alitalia kienu ż-żewġ kompetituri ewlenin. Wara li l-kumpaniji ftiehmu b’mod partikolari biex iċedu numru suffiċjenti ta’ ħinijiet ta’ tluq u nżul fl-ajruporti biex jerġgħu jdaħħlu kompetizzjoni effettiva fuq dawn ir-rotot, il-Kummissjoni kienet f’pożizzjoni li tagħti permess għal din it-tranżazzjoni[82]. Topps[83] 71. Fis-26 ta’ Mejju, il-Kummissjoni adottat deċiżjoni [84] fejn imponiet multa ta’ EUR 1.59 miljun fuq The Topps Company Inc u fuq is-sussidjarji Ewropej tagħha, Topps Europe Ltd, Topps International Ltd, Topps UK Ltd u Topps Italia SRL (“Topps”) għall-ksur ta’ l-Artikolu 81(1) tat-Trattat. Il-grupp Topps jipproduċi prodotti li jistgħu jiġu kkollezzjonati bħal stikers jew kards li jitpartu bil-plejers tal-futbol jew bil-karattri tal-kartuns. 72. Il-Kummissjoni sabet li Topps daħlet f’serje ta’ ftehimiet u prattiċi miftiehma ma’ diversi intermedjarji tagħha fir-Renju Unit, fl-Italja, fil-Finlandja, fil-Ġermanja, fi Franza u fi Spanja, bl-għan li trażżan l-importazzjonijiet paralleli ta’ l-oġġetti tal-Pokémon li jistgħu jiġu kkollezzjonati. Pokémon huwa l-isem ta’ gamma sħiħa ta’ karattri oriġinalment żviluppati għall- videogame ‘Game Boy’ tan-Nintendo iżda huma użati wkoll, taħt liċenzja, minn Topps bħala stampa fuq il-prodotti li jistgħu jiġu kkollezzjonati bħall-istikers jew il-kards li jitpartu. Fl-2000, kien hemm domanda qawwija għal dawn l-oġġetti tal-Pokémon li jistgħu jiġu kkollezzjonati filwaqt li l-prezzijiet bejn l-Istati Membri wrew differenzi sinifikanti. Il-familji f’pajjiżi bi prezzijiet għoljin, bħall-Finlandja, kellhom iħallsu aktar mid-doppju li ħallsu l-familji fil-Portugall għall-istess stikers ta’ Pokémon. 73. Il-Kummissjoni u l-Qrati Komunitarji kkundannaw b’mod ċar restrizzjonijiet ta’ kummerċ parallel bħal dawn ħafna drabi fl-imgħoddi. Jikkostitwixxu ksur serju ħafna ta’ l-Artikolu 81(1) KE u jqiegħdu fil-periklu prinċipju fundamentali tas-suq intern. Permezz tal-miżuri deskritti aktar ’il fuq, Topps ma ħallitx lid-distributuri u fl-aħħar mill-aħħar lill-konsumaturi milli jibbenefikaw mid-differenzi sinifikanti fil-prezzijiet li jeżistu bejn l-Istati Membri. 74. Id-deċiżjoni kienet indirizzata lill-erba’ sussidjarji Ewropej tat-Topps kollha li ħadu sehem fil-ftehimiet u fil-prattika miftiehma kontra l-kompetizzjoni, u wkoll lill-kumpanija omm aħħarija Amerikana li kienet f’pożizzjoni li tinfluwenza b’mod deċiżiv l-imġiba tas-sussidjarji li kienu għalkollox proprjetà tagħha. Id-deċiżjoni ma kinitx indirizzata lill-intermedjarji tat-Topps għaliex ir-responsabbiltà tagħhom għall-ksur kienet inqas sinifikanti. Fl-iffissar ta’ l-ammont tal-multa, il-Kummissjoni qieset il-ksur li wettqet it-Topps, minkejja n-natura serja ħafna tagħha, bħala serja l-aktar minħabba li l-evidenza fil-fajl tal-Kummissjoni ma wrietx li r-restrizzjonijiet ta’ l-importazzjonijiet paralleli ġew applikati b’mod sistematiku ma’ l-intermedjarji kollha. KAXXA 4: Is-swieq ta’ l-amministrazzjoni tad-drittijiet fl-UE L-iżvilupp ta’ preżenza qawwija tad-diversità tal-mużika Ewropea u tal-kultura Ewropea fis-swieq ġodda on-lajn ma’ l-Ewropa kollha huwa interess vitali fil-kuntest ġenerali ta’ l-għanijiet ta’ Liżbona. Dan ifisser li huwa meħtieġ dinamiżmu ġdid fil-bejgħ fis-suq tad-drittijiet tal-mużika Ewropea lill-utenti li jistgħu jespandu l-preżenza Ewropea f’dawk il-medja filwaqt li jinżammu l-kondizzjonijiet xierqa għall-iżvilupp tal-kontenut lokali. Fejn għandha x’taqsam l-applikazzjoni tar-regoli tal-kompetizzjoni għas-servizzi ta’ l-amministrazzjoni tad-drittijiet, jeħtieġu attenzjoni speċjali r-restrizzjonijiet anti-kompetittivi fis-settur, kif ukoll l-inċentivi kompetittivi biex dawn is-servizzi jkunu provduti b’mod effiċjenti. Il-Kummissjoni stabbiliet il-prinċipji bażiċi għall-ħidma favur il-kompetizzjoni tal-kumpaniji li jamministraw id-drittijiet kollettivi fis-suq il-ġdid Ewropew on-lajn fid-deċiżjoni tagħha ta’ l-IFPI[85]. Sadanittant, il-prinċipji l-ġodda ġew ipprovati fl-implimentazzjoni – u issa huma applikati b’mod pjuttost ġenerali għall-ħruġ tal-liċenzji fl-Ewropa kollha għall- webcasting tal-mużika mill-membri ta’ l-IFPI, għad-drittijiet li għandhom. Fir-rigward ta’ dak li jissejjaħ il-‘Ftehim ta’ Santiago’[86] dwar l-amministrazzjoni tad-drittijiet ta’ l-awturi għall-mużika permezz ta’ l-Internet, il-Kummissjoni ħarġet dikjarazzjoni formali ta’ l-oġġezzjonijiet[87] għall-ftehim kurrenti, sabiex iġġiegħel lill-kumpaniji li jamministraw id-drittijiet kollettivi involuti jbiddlu l-karatteristiċi anti-kompetittivi fil-ftehim kurrenti, u jeliminaw ir-restrizzjoni tar-residenza ekonomika li taqsam is-suq taż-ŻEE. Komunikazzjoni ta’ April 2004 tistabbilixxi l-prinċipji futuri tat-tmexxija li l-Kummissjoni qed tipproponi għas-settur.[88] Minn perspettiva ta’ kompetizzjoni, wieħed għandu jżomm quddiem għajnejh għadd ta’ kwistjonijiet ewlenin: - Ir-restrizzjonijiet territorjali ma jridux ifixklu l-ħolqien ta’ l-arranġamenti l-ġodda ta’ one-stop-shops fl-Ewropa kollha li huma meħtieġa sabiex jiżdiedu l-effiċjenzi għal-liċenzjar fl-UE kollha u tad-drittijiet globali fis-swieq il-ġodda tal-mużika fl-Unjoni Ewropea. - Skond il-liġi tal-kompetizzjoni, il-Kummissjoni ser tqis b’mod favorevoli il-ftehimiet ta’ one–stop-shop u l-ftehimet reċiproċi relatati bejn is-sistemi li jamministraw id-drittijiet kollettivi, - Madankollu, il-Kummissjoni ma tistax tippermetti li r-restrizzjonijiet ta’ l-imgħoddi jibqgħu pperpetwati fejn m’għadhomx indispensabbli. - Il-proprjetarji tad-drittijiet iridu jkunu jistgħu jiddeterminaw huma stess it-taħlita xierqa bejn l-amministrazzjoni tad-drittijiet individwali u l-amministrazzjoni kollettiva tad-drittijiet tagħhom tal-mużika. - L-arranġamenti ma jridux igeżwru b’mod li mhuwiex neċessarju l-offerti ta’ l-amministrazzjoni tad-drittijiet. L-amministrazzjoni individwali tad-drittijiet trid tingħata l-opportunità li tiżviluppa. Filwaqt li wieħed jiftakar fil-vijabilità tas-sistemi ta’ l-amministrazzjoni kollettiva, il-proprjetarji tad-drittijiet għandhom ikunu jistgħu jużaw it-teknika l-ġdida ta’ l-amministrazzjoni tad-drittijiet diġitali biex jamministraw id-drittijiet b’mod individwali. L-Assoċjazzjoni tal-Periti Belġjani[89] 75. Fl-24 ta’ Ġunji, il-Kummissjoni kkundannat l-iskala minima rrakkomandata tal-ħlasijiet imħaddma mill-Assoċjazzjoni tal-Periti Belġjani. 76. L-iskala minima tal-ħlasijiet kienet adottata mill-Kunsill Nazzjonali ta’ l-Assoċjazzjoni tal-Periti Belġjani fl-1967, u kienet emendata bosta drabi minn dak iż-żmien ’l hawn. L-emenda l-aktar reċenti tagħha, f’Ġunju 2002, iddeskrivietha bħala “linja ta’ gwida” (indicatif/leidraad). L-iskala stabbiliet il-ħlasijiet minimi dovuti lil perit għas-servizzi li jkun wettaq fi prattika indipendenti fil-Belġju. 77. Il-Kummissjoni qieset li d-deċiżjoni li adottat l-iskala tal-ħlasijiet kienet att indipendenti ta’ karattru preskrittiv li għalih hija għalkollox responsabbli l-Assoċjazzjoni, li aġixxiet bħala assoċjazzjoni ta’ intrapriżi. Barra minn hekk, il-Kummissjoni kkonkludiet li l-Assoċjazzjoni kienet biħsiebha tikkoordina l-imġiba tal-membri tagħha fis-suq permezz tad-deċiżjonijiet tagħha li stabbilew u emendaw l-iskala. Il-Kummissjoni sabet ukoll li l-iskala kienet applikata, għall-inqas sa ċertu punt. 78. L-evidenza li tindika li l-iskala kienet tipprova tirrestrinġi l-kompetizzjoni tinkludi t-ton maħsub biex ifassal ir-regoli tat-titolu u tal-premessi, il-fatt li għal 18-il sena l-Assoċjazzjoni fasslet u ċċirkolat kuntratt standard li fih l-unika għażla biex jiġu determinati l-ħlasijiet kienet b’riferenza għall-iskala, u l-fatt li l-Assoċjazzjoni marret ħafna lil hinn milli sempliċement tiċċirkola l-informazzjoni lill-membri tagħha, lill-klijenti u lill-qrati. 79. Minkejja li d-deċiżjoni li tiffissa jew tirrikkmanda l-ħlasijiet minimi hija min-natura tagħha ksur serju ħafna, il-Kummissjoni kkwalifikat il-ksur b’mod ġenerali bħala serju fid-dawl taċ-ċirkustanzi li l-iskala tal-ħlasijiet probabbilment ma kinitx applikata b’mod universali mill-periti kollha u l-ambitu ġeografiku tad-deċiżjoni kien limitat għal Stat Membru wieħed. 80. Meta imponiet multa ta’ €100 000, il-Kummissjoni qieset bħala ċirkustanza skużanti il-fatt li seta’ kien hemm dubju raġonevoli min-naħa ta’ l-Assoċjazzjoni dwar jekk l-iskala tal-ħlasijiet tagħha fil-fatt ikkostitwiex ksur qabel ma l-Kummissjoni adottat id-Deċiżjoni tagħha tas-CNSD fl-1993[90]. Barra minn hekk, il-politika tal-Kummissjoni, stabbilita fir-Rapport tagħha tad-9 ta’ Frar 2004, hija li tħeġġeġ lill-awtoritajiet nazzjonali regolatorji u lill-korpi professjonali sabiex jeżaminaw u jemendaw ir-regoli restrittivi tagħhom u tagħtihom l-opportunità li jagħmlu dan. L-ammont tal-multa jirrifletti wkoll metodu gradwali[91] mill-Kummissjoni meta timmulta l-prattika anti-kompetittiva fil-professjonijiet. Gaz de France[92] 81. Fis-26 ta’ Ottubru l-Kummissjoni adottat żewġ deċiżjonijiet dwar żewġ kuntratti konklużi minn Gaz de France (GDF) fl-1997, wieħed mal-kumpanija Taljana tal-gass l-ENI, u l-ieħor mal-kumpanija Taljana ta’ l-elettriku l-ENEL. Is-suġġett tal-kuntratt bejn il-GDF u l-ENI kien it-trasport mill-GDF fuq it-territorju Franċiż lejn il-fruntiera Svizzera tal-gass naturali akkwistat mill-ENI fl-Ewropa ta’ Fuq. Il-kuntratt kien fih klawsola li kienet tobbliga lill-ENI tbigħ il-gass esklużivament “eqreb lejn fejn isir il-bejgħ milli fejn issir il-produzzjoni jew il-manifattura ( downstream) mill-punt tal-konsenja mill-ġdid”, jiġifieri wara li jitlaq minn Franza. Il-kuntratt GDF-ENEL kien dwar it-tpartit ta’ gass naturali likwifikat akkwistat mill-ENEL fin-Niġerja u li fih klawsola li kienet tobbliga lill-ENEL tuża l-gass fl-Italja. 82. Il-Kummissjoni kkonkludiet li ż-żewġ klawsoli rrestrinġew it-territorju li fih il-partijiet setgħu jużaw il-gass u kienu maħsuba biex jaqsmu s-swieq nazzjonali billi ma jħallux lill-konsumaturi tal-gass naturali stabbiliti fi Franza milli jiksbu l-provvisti mingħand l-ENEL u l-ENI. Għalhekk kienu jikkostitwixxu restrizzjoni tal-kompetizzjoni fit-tifsira ta’ l-Artikolu 81 KE u ostaklu konsiderevoli għall-ħolqien ta’ suq tal-gass tassew kompetittiv u mifrux ma’ l-Ewropa kollha. 83. Dawn iż-żewġ deċiżjonijiet huma aktar u aktar importanti għall-proċess tal-liberalizzazzjoni li nbeda fis-settur tal-gass Ewropew fl-aħħar snin u li l-benefiċċji tiegħu qed jimmaterjalizzaw bil-mod. Ir-restrizzjonijiet territorjali huma wieħed mill-elementi ewlenin f’sett ta’ prattiċi li jipperpetwaw it-tqassim tas-suq Ewropew u jikkontribwixxu għal nuqqas ta’ fluwidità fis-settur. Filwaqt li jitqiesu l-karatteristiċi speċifiċi tas-settur tal-gass Ewropew u taċ-ċirkustanzi tal-każ, il-Kummissjoni ddeċidiet, mandakollu, li ma timponix multi. 3.2 Żviluppi oħrajn fil-każijiet L-aqwa kontenut għas-swieq tal-medja 84. Il-Kummissjoni għadha tagħti prijorità għolja lill-kompetizzjoni għall-aqwa kontenut bħala mezz li jistimula l-innovazzjoni fis-swieq tal-medja bl-għan li jkun ta’ kontribut għas-soċjetà bbażata fuq l-għarfien. Sett importanti ta’ każijiet jikkonċerna d-drittijiet għall-avvenimenti sportivi, fejn il-Kummissjoni ħadet linja bilanċjata: il-ġlieda kontra l-effetti li jikkonċentraw u jirrestrinġu ta’ politika tal-bejgħ fis-suq li tiddependi fuq ftehimiet wesgħin u esklużivi minn bejjiegħ waħdani fuq naħa waħda filwaqt li jitqiesu l-effiċjenzi possibbli assoċjati ma’ l-aggregazzjoni tal-kontenut fuq in-naħa l-oħra. 85. Fil-każ tal- Bundesliga li għandu x’jaqsam ma’ bejgħ konġunt fis-suq tad-drittijiet ta’ l-utilizzazzjoni tal-medja fejn għandhom x’jaqsmu l-logħbiet ta’ l-ewwel u tat-tieni diviżjoni nazzjonali tal-futbol għall-irġiel, il-Kummissjoni qieset li l-bejgħ esklużiv tad-drittijiet għax-xandir kummerċjali mill-assoċjazzjoni tal-lig tista’ tirrestrinġi l-kompetizzjoni bejn il-klabbs fl-ewwel u fit-tieni diviżjoni. 86. Wara n-notifika ta’ valutazzjoni preliminari aktar kmieni din is-sena, l-assoċjazzjoni tal-lig offriet impenji li kienu ttestjati fis-suq[93] f’Settembru[94]. 87. Il-Kummissjoni wkoll kompliet issegwi l-proċedura tagħha fir-rigward tal- Lig tal-Premjer Ingliż ( English Premier League, FAPL)[95] billi ppubblikat komunikazzjoni dwar l-impenji li offriet il-FAPL[96]. Il-proċeduri li għaddejjin dwar is-sistema tal-Eurovision komplew b’investigazzjoni sabiex jinsabu l-fatti fejn għandhom x’jaqsmu bosta aspetti tax-xiri konġunt u tal-qsim tal-programmi sportivi, inklużi d-drittijiet għal-Logħbiet Olimpiċi ta’ l-2010/2012, minn xandara pubbliċi – membri ta’ l-EBU. Il-proposti u s-suġġerimenti ta’ l-EBU biex jiġi żgurat li s-sistema tal-Eurovision tkun kompatibbli mar-regoli tal-kompetizzjoni ta’ l-UE jeħtieġ li jsegwu l-gwida tal-Qrati fil-każ[97]. 88. Fis-26 ta’ Ottubru l-Kummissjoni ħabbret l-għeluq ta’ l-investigazzjoni tagħha [98] f’dawk li jissejħu l-klawsoli tan-Nazzjon l-Aktar Favorit (MFN - Most Favoured Nation [99]) li jinsabu fil-kuntratti ta’ l-istudjos tal-films ta’ Hollywood ma’ kumpaniji tat-televixin bil-ħlas, ħlief fejn għandhom x’jaqsmu żewġ studjos. 89. Il